ANNESS

Lista ta’ Abbrevjazzjonijiet

AIFM – maniġers ta’ fondi ta’ investiment alternattivi;

Strumenti AT1 – Strumenti tal-Grad 1 addizzjonali msemmija fl-Artikolu 52(1) tas-CRR;

BRRD – Id-Direttiva (UE) 2014/59/UE tal-Parlament Ewropew u tal-Kunsill (1), kif emendata mid-Direttiva (UE) 2019/879 tal-Parlament Ewropew u tal-Kunsill (2);

BRRD I – Id-Direttiva (UE) 2014/59/UE, mingħajr emendi;

CBR – rekwiżit ta’ bafer kombinat kif definit fil-punt (6) tal-Artikolu 128 tas-CRD;

Kapital CET1 – Kapital tal-Grad 1 ta’ Ekwità Komuni msemmi fl-Artikolu 50 tas-CRR;

CRD – Id-Direttiva 2013/36/UE tal-Parlament Ewropew u tal-Kunsill (3), kif emendata mid-Direttiva (UE) 2019/878 tal-Parlament Ewropew u tal-Kunsill (4);

CRR – Ir-Regolament (UE) Nru 575/2013 tal-Parlament Ewropew u tal-Kunsill (5), kif emendat mir-Regolament (UE) 2019/876 tal-Parlament Ewropew u tal-Kunsill (6);

ABE – Awtorità Bankarja Ewropea;

ESMA – Awtorità Ewropea tat-Titoli u s-Swieq;

MREL estern – rekwiżit minimu għall-fondi proprji u l-obbligazzjonijiet eliġibbli applikabbli għall-entitajiet ta’ riżoluzzjoni u msemmija fl-Artikolu 45e tal-BRRD;

G-SII – istituzzjoni globali sistematikament importanti;

MREL intern – rekwiżit minimu għall-fondi proprji u l-obbligazzjonijiet eliġibbli applikabbli għal sussidjarji ta’ entità ta’ riżoluzzjoni jew ta’ entità ta’ pajjiż terz, iżda li minnhom infushom mhumiex entitajiet ta’ riżoluzzjoni msemmija fl-Artikolu 45f tal-BRRD;

M-AMD – Ammont Massimu Distribwibbli relatat mar-rekwiżit minimu għall-fondi proprji u l-obbligazzjonijiet eliġibbli msemmija fl-Artikolu 16a tal-BRRD;

MiFID – Id-Direttiva 2014/65/UE tal-Parlament Ewropew u tal-Kunsill (7);

MPE – punt ta’ dħul multiplu;

MREL – rekwiżit minimu għal fondi proprji u obbligazzjonijiet eliġibbli;

NCWO – il-prinċipju li “l-ebda kreditur ma jmur agħar milli taħt proċedimenti normali ta’ insolvenza”;

SEL – obbligazzjoni eliġibbli subordinata li tissodisfa l-kundizzjonijiet stabbiliti fl-Artikolu 72a tas-CRR, ħlief dawk stabbiliti fl-Artikolu 72a(1)(b), u fl-Artikolu 72b(3) sa (5) tas-CRR;

SRB – Bord Uniku ta’ Riżoluzzjoni;

SRM – Mekkaniżmu Uniku ta’ Riżoluzzjoni;

SRMR – Ir-Regolament (UE) Nru 806/2014 tal-Parlament Ewropew u tal-Kunsill (8), kif emendat mir-Regolament (UE) 2019/877 tal-Parlament Ewropew u tal-Kunsill (9);

SRMR I – Ir-Regolament (UE) Nru 806/2014, mingħajr emendi;

TEM – kejl tal-iskopertura totali kkalkolat f’konformità mal-Artikoli 429 u 429a tas-CRR;

Strumenti T2 – Strumenti tal-Grad 2 imsemmija fl-Artikolu 2(1)(73) tal-BRRD;

TLAC – Kapaċità Totali ta’ Assorbiment tat-Telf;

Rekwiżit minimu tat-TLAC – livell minimu armonizzat tal-istandard tat-TLAC għall-G-SIIs imsemmija fl-Artikoli 92a u 92b tas-CRR u fl-Artikolu 45d(1)(a) u (2)(a) tal-BRRD;

Standard tat-TLAC – Dokument dwar il-Kundizzjonijiet (‘Term Sheet’) ippubblikat mill-Bord għall-Istabilità Finanzjarja f’Novembru 2015;

Banek tal-ogħla grad – entitajiet ta’ riżoluzzjoni ta’ gruppi ta’ riżoluzzjoni b’assi ta’ aktar minn EUR 100 biljun imsemmija fl-Artikolu 45ċ(5) tal-BRRD;

TREA – l-ammont ta’ skopertura totali għar-riskju kkalkolat f’konformità mal-Artikolu 92(3) tas-CRR;

UCITS – impriżi ta’ investiment kollettiv f’titoli trasferibbli.

Sakemm ma jkunx stabbilit mod ieħor, ir-referenzi kollha għad-dispożizzjonijiet legali f’dan l-Anness għandhom jinftiehmu bħala referenzi għad-dispożizzjonijiet legali tal-BRRD.

a. MISTOQSIJIET RELATATI MAD-DEFINIZZJONIJIET

1. Mistoqsija (l-Artikolu 2)

“Strumenti eliġibbli subordinati” definiti fl-Artikolu 2(1)(71b) jinkludu wkoll “obbligazzjonijiet eliġibbli subordinati” msemmija fl-Artikolu 44a?

Tweġiba

L-“obbligazzjonijiet eliġibbli subordinati” msemmija fl-Artikolu 44a tal-BRRD huma inklużi fil-kunċett ta’ “strumenti eliġibbli subordinati” definit fl-Artikolu 2(1)(71b) tal-BRRD. Il-kunċett tal-aħħar huwa usa’ minn tal-ewwel, peress li “strumenti eliġibbli subordinati” jinkludu wkoll l-istrumenti T2 li jissodisfaw il-kundizzjonijiet tal-Artikolu 72a(1)(b) tas-CRR.

2. Mistoqsija (l-Artikolu 2)

Liema entitajiet ta’ pajjiżi terzi huma mistennija li jiġu inklużi fil-grupp ta’ riżoluzzjoni meta tiġi applikata d-definizzjoni ta’ “grupp ta’ riżoluzzjoni” stabbilita fl-Artikolu 2(1)(83b) u b'liema kundizzjonijiet?

Tweġiba

L-inklużjoni jew le ta’ entitajiet ta’ pajjiżi terzi fi grupp ta’ riżoluzzjoni tiddependi fuq l-istrateġija ta’ riżoluzzjoni pprovduta fil-pjan ta’ riżoluzzjoni tal-grupp. Tali strateġija hija ddeterminata mid-deċiżjoni tal-awtorità ta’ riżoluzzjoni rilevanti f'konformità mal-Artikoli 12(1) u (3) u 45e(2) in fine.

Jekk il-pjan ta’ riżoluzzjoni tal-grupp jipprevedi li, f’każ ta’ falliment tas-sussidjarja ta’ pajjiż terz, l-impriża prinċipali tal-Unjoni tipprovdi appoġġ lil dik is-sussidjarja, din għandha tiġi inkluża fil-grupp ta’ riżoluzzjoni mmexxi minn dik l-impriża prinċipali tal-Unjoni. Jekk, min-naħa l-oħra, skont il-pjan ta’ riżoluzzjoni tal-grupp, il-falliment tas-sussidjarja ta’ pajjiż terz jiġi ttrattat mill-awtoritajiet rilevanti tal-pajjiż terz permezz ta’ riżoluzzjoni ta’ pajjiż terz jew proċeduri oħra ta’ pajjiż terz, is-sussidjarja ma għandhiex tiġi inkluża fil-grupp ta’ riżoluzzjoni mmexxi mill-impriża prinċipali tal-Unjoni.

3. Mistoqsija (l-Artikolu 2)

X’inhu l-għan tar-referenza għall-Artikolu 7 fid-definizzjoni ta’ “sussidjarja” fl-Artikolu 2(1)(5)?

Tweġiba

Id-definizzjoni ta’ “sussidjarja” fil-BRRD ġiet emendata fl-Artikolu 2(1)(5) bid-Direttiva (UE) 2019/879 biex jiġi ċċarat it-trattament tal-istituzzjonijiet ta’ kreditu li huma affiljati b’mod permanenti ma’ korp ċentrali, tal-korp ċentrali nnifsu u tas-sussidjarji rispettivi tagħhom billi titqies l-istruttura speċifika tal-grupp tagħhom.

Bl-introduzzjoni tat-tieni parti tad-definizzjoni ta’ “sussidjarja”, huwa ċċarat li, meta jiġu applikati l-Artikoli 7, 12, 17, 18, 45 sa 45 m, 59 sa 62, 91 u 92, kwalunkwe referenza għal “sussidjarja” għandha tinqara bħala li tinkludi wkoll l-entitajiet li huma parti minn gruppi ta’ riżoluzzjoni msemmija fl-Artikolu 2(1)(83b)(b) – jiġifieri, istituzzjonijiet ta’ kreditu li huma affiljati b’mod permanenti ma’ korp ċentrali, il-korp ċentrali nnifsu, u s-sussidjarji rispettivi tagħhom. Minħabba l-istruttura speċifika tas-sjieda ta’ dawn il-gruppi, dawn l-entitajiet tipikament ma jaqgħux taħt l-ewwel parti tad-definizzjoni ta’ “sussidjarja”. Madankollu, din l-estensjoni tal-ambitu tat-terminu “sussidjarja” għandha sseħħ biss fejn u kif xieraq, b’kont meħud ta’ liema entitajiet ta’ tali gruppi ta’ riżoluzzjoni għandhom jikkonformaw mal-Artikolu 45e(3) f’konformità mad-deċiżjoni tal-awtorità ta’ riżoluzzjoni.

Ir-referenza għall-Artikolu 7 fit-tieni parti tad-definizzjoni ta’ “sussidjarja” tiċċara li din id-dispożizzjoni li tirrikjedi t-tfassil ta’ pjanijiet ta’ rkupru tal-grupp li jidentifikaw miżuri li jistgħu jiġu implimentati fil-livell tal-impriża prinċipali tal-Unjoni u kull sussidjarja individwali tapplika wkoll għall-entitajiet li jiffurmaw parti mill-gruppi ta’ riżoluzzjoni msemmija fl-Artikolu 2(1)(83b)(b). Filwaqt li jitfasslu pjanijiet ta’ rkupru fir-rigward tal-grupp kollu u mhux fir-rigward tal-gruppi ta’ riżoluzzjoni identifikati mill-awtorità ta’ riżoluzzjoni fil-pjanijiet ta’ riżoluzzjoni tal-grupp, l-intenzjoni leġiżlattiva kienet li jiġi ċċarat li referenzi għal “sussidjarja” fl-Artikolu 7 jistgħu jinkludu wkoll, fejn u kif xieraq, l-entitajiet li jappartjenu għall-gruppi ta’ riżoluzzjoni msemmija hawn fuq.

4. Mistoqsija (l-Artikolu 2)

X’inhi d-definizzjoni ta’ “korp ċentrali” msemmija fl-Artikolu 2(1)(a)(5) tal-BRRD?

Tweġiba

Il-BRRD ma tipprovdix definizzjoni ta’ “korp ċentrali”, peress li dak il-kunċett jista’ jvarja skont il-leġiżlazzjoni nazzjonali ta’ Stat Membru. Kull Stat Membru jista’ jiddefinixxi korp ċentrali skont il-liġijiet tiegħu sakemm diversi istituzzjonijiet ikunu affiljati miegħu. Filwaqt li l-karatteristiċi msemmija fl-Artikolu 10(1) tas-CRR u riflessi fil-punti (a) sa (d) tal-Artikolu 45g tal-BRRD jistgħu jintużaw bħala referenza, dawn ma jipprevedux definizzjoni ta’ “korp ċentrali”, iżda pjuttost il-karatteristiċi ta’ affiljazzjoni ma’ korp ċentrali. Dan ifisser, fil-prattika, li l-entitajiet li jistgħu jitqiesu bħala korpi ċentrali skont il-liġi nazzjonali jistgħu jibbenefikaw biss minn eżenzjonijiet previsti f’dawk id-dispożizzjonijiet fejn il-kundizzjonijiet tagħhom jiġu ssodisfati.

Ir-referenzi għall-korpi ċentrali mhumiex ġodda minħabba li l-BRRD I diġà kien fiha dawk ir-referenzi, b’mod partikolari fl-Artikolu 4(8) u (9).

B. MISTOQSIJIET RELATATI MAS-SETGĦA LI JIĠU PPROJBITI ĊERTI DISTRIBUZZJONIJIET PREVISTI FL-ARTIKOLU 16A TAL-BRRD

5. Mistoqsija (l-Artikolu 16a)

Kif għandu jiġi applikat l-Artikolu 16a għal entitajiet li l-pjan ta’ riżoluzzjoni tagħhom jipprevedi l-istralċ tagħhom skont proċeduri normali ta’ insolvenza, u fejn l-MREL rispettiv tagħhom huwa stabbilit f’livell li jaqbeż l-ammont ta’ assorbiment tat-telf skont it-tieni subparagrafu tal-Artikolu 45c(2)?

Tweġiba

L-Artikolu 16a(1) tal-BRRD jipprevedi li s-setgħa li jiġu pprojbiti ċerti distribuzzjonijiet hija disponibbli fis-sitwazzjoni fejn l-entità tissodisfa s-CBR tagħha flimkien mar-rekwiżiti tal-fondi proprji tagħha msemmija fil-punti (a), (b) u (c) tal-Artikolu 141a(1) tas-CRD, iżda tonqos milli tissodisfa s-CBR tagħha flimkien mar-rekwiżiti msemmija fl-Artikolu 45c u 45d tal-BRRD (jiġifieri l-MREL). Din id-dispożizzjoni tapplika wkoll għall-entitajiet imsemmija fit-tieni subparagrafu tal-Artikolu 45c(2) tal-BRRD, peress li dawn l-entitajiet mhumiex esklużi mill-kamp ta’ applikazzjoni tal-Artikolu 16a(1) tal-BRRD.

6. Mistoqsija (l-Artikolu 16a)

L-Artikolu 16a jipprovdi lill-awtoritajiet ta’ riżoluzzjoni b’setgħa diskrezzjonali li jipprojbixxu distribuzzjonijiet ’il fuq mill-M-MDA biss meta l-istituzzjoni kkonċernata tkun f’sitwazzjoni fejn tonqos milli tissodisfa s-CBR meta titqies flimkien mal-MREL ikkalkulat abbażi tat-TREA.

Dik is-sitwazzjoni tinkludi wkoll il-każijiet fejn entità tonqos milli tilħaq is-CBR flimkien mal-miri intermedji tal-MREL iddeterminati skont it-tieni subparagrafu tal-Artikolu 45m(1)? Dik is-setgħa għandha tkun applikabbli biss meta l-entità tonqos milli tilħaq is-CBR flimkien mal-mira finali tal-MREL?

Tweġiba

Is-setgħa tal-awtoritajiet ta’ riżoluzzjoni li jirrestrinġu ċerti distribuzzjonijiet tal-entitajiet previsti fl-Artikolu 16a(1) tiġi attivata biss meta l-entità tissodisfa s-CBR tagħha flimkien mar-rekwiżiti tal-fondi proprji rilevanti, iżda mhux flimkien mal-MREL. Minħabba li l-mira intermedja għall-MREL imsemmija fit-tieni subparagrafu tal-Artikolu 45m(1) hija vinkolanti fuq l-entità f’konformità ma’ dik id-dispożizzjoni, is-setgħa tal-awtoritajiet ta’ riżoluzzjoni prevista fl-Artikolu 16a(1) tiġi attivata wkoll meta l-entità tissodisfa s-CBR tagħha flimkien mar-rekwiżiti ta’ fondi proprji rilevanti, iżda mhux flimkien mal-mira intermedja għall-MREL. Din is-setgħa hija diskrezzjonali u hija soġġetta għall-kundizzjonijiet stabbiliti fl-Artikolu 16a(2) u (3).

7. Mistoqsija (l-Artikolu 16a)

L-applikazzjoni tal-punt (b) tal-Artikolu 16a(1) timplika li l-obbligi ta’ ħlas ta’ rimunerazzjoni varjabbli ma jistgħux jiġu pprojbiti meta dawn ikunu nħolqu qabel ma l-entità tkun naqset milli tissodisfa s-CBR tagħha fis-sitwazzjoni msemmija f’dik id-dispożizzjoni?

Tweġiba

Fejn il-kundizzjonijiet għall-eżerċizzju tas-setgħa tal-awtoritajiet ta’ riżoluzzjoni li jipprojbixxu ċerta distribuzzjoni jiġu ssodisfati, l-awtorità ta’ riżoluzzjoni tista’ tipprojbixxi lill-entità milli tiddistribwixxi aktar minn M-AMD billi:

— tagħmel distribuzzjonijiet b’rabta mal-kapital CET1;

— tħallas rimunerazzjoni varjabbli jew benefiċċji diskrezzjonarji tal-pensjoni;

— tagħmel pagamenti fuq strumenti tal-AT1.

Il-punt (b) tal-Artikolu 16a(1) jipprevedi b’mod espliċitu li r-restrizzjonijiet japplikaw għal obbligi ġodda biex titħallas rimunerazzjoni varjabbli jew għal obbligi eżistenti biex titħallas rimunerazzjoni varjabbli “jekk l-obbligu ta’ ħlas ikun inħoloq fi żmien meta l-entità tkun naqset milli tissodisfa r-rekwiżit tar-riżerva ta’ kapital kombinata”. Għalhekk, jekk l-obbligu li titħallas rimunerazzjoni varjabbli nħoloq qabel ma l-entità naqset milli tissodisfa s-CBR, tali pagament mhuwiex soġġett għar-restrizzjonijiet previsti fl-Artikolu 16a(1).

C. MISTOQSIJIET RELATATI MAL-IPPJANAR TAR-RIŻOLUZZJONI

8. Mistoqsija (l-Artikolu 12)

Il-punt (e) tal-Artikolu 12(3) tal-BRRD jipprevedi li pjan ta’ riżoluzzjoni tal-grupp għandu “jistabbilixxi kwalunkwe azzjoni addizzjonali, mhux imsemmija f’din id-Direttiva, li l-awtoritajiet ta’ riżoluzzjoni rilevanti bi ħsiebhom jieħdu fir-rigward tal-entitajiet fi ħdan kull grupp ta’ riżoluzzjoni”. X’tipi ta’ azzjonijiet huma koperti minn din id-dispożizzjoni?

Tweġiba

L-azzjonijiet addizzjonali previsti fil-pjan ta’ riżoluzzjoni tal-grupp imsemmi fl-Artikolu 12(3)(e) tal-BRRD ġeneralment jirreferu għal għodod u setgħat previsti fil-liġi nazzjonali li ma jirriżultawx mill-BRRD f'konformità mal-Artikoli 1(2) u 37(9) tal-BRRD.

Dan l-element tal-pjan ta’ riżoluzzjoni tal-grupp kien diġà previst taħt il-BRRD I. L-emendi introdotti mid-Direttiva (UE) 2019/879 għall-Artikolu 12(3)(e) żiedu biss ir-referenza għal gruppi ta’ riżoluzzjoni.

9. Mistoqsija (l-Artikoli 17 u 18)

Id-Direttiva (UE) 2019/879 emendat l-Artikoli 17 u 18 tal-BRRD dwar is-setgħat tal-awtoritajiet ta’ riżoluzzjoni biex jindirizzaw jew ineħħu impedimenti għar-riżolvibbiltà billi jissostitwixxu r-referenzi għal “istituzzjoni” b’referenzi għal “entità”.

Meta wieħed iqis li “istituzzjoni” tirreferi biss għal istituzzjonijiet ta’ kreditu u ditti ta’ investiment u li “entitajiet” tirreferi għall-entitajiet kollha msemmija fil-punti (a) sa (d) tal-Artikolu 1(1) tal-BRRD, dan ifisser li l-Artikoli 17 u 18 tal-BRRD emendati issa jipprevedu l-applikazzjoni tas-setgħat biex jiġu indirizzati jew jitneħħew impedimenti għar-riżolvibbiltà fir-rigward ta’ kwalunkwe entità msemmija fil-punti (a) sa (d) tal-Artikolu 1(1) tal-BRRD?

Tweġiba

L-emenda stabbilita fid-Direttiva (UE) 2019/879 żiedet il-kamp ta’ applikazzjoni tal-Artikoli 17 u 18 u issa tippermetti lill-awtoritajiet ta’ riżoluzzjoni japplikaw id-dispożizzjonijiet fihom għall-entitajiet imsemmija fl-Artikolu 1(1)(a) sa (d) (jiġifieri istituzzjonijiet, istituzzjonijiet finanzjarji u ċerti kumpaniji azzjonarji).

10. Mistoqsija (l-Artikolu 17)

f'konformità mal-Artikolu 17(3), fejn ikunu ġew innotifikati impedimenti sostantivi għar-riżolvibbiltà lil entità, l-entità kkonċernata trid tipproponi lill-awtorità ta’ riżoluzzjoni miżuri possibbli biex tindirizza jew tneħħi dawk l-impedimenti. L-awtorità ta’ riżoluzzjoni mbagħad trid tivvaluta jekk il-miżuri proposti jindirizzawx jew ineħħux b’mod effettiv l-impediment sostantiv ikkonċernat.

Il-miżuri proposti, jekk jiġu aċċettati mill-awtorità ta’ riżoluzzjoni, huma vinkolanti fuq l-entità u huma infurzabbli mill-awtorità ta’ riżoluzzjoni?

Tweġiba

Il-BRRD ma tiddikjarax b’mod espliċitu x’għandu jkun l-effett legali tal-miżuri proposti minn entità biex tindirizza jew tneħħi l-impedimenti sostantivi għar-riżolvibbiltà identifikati mill-awtorità ta’ riżoluzzjoni, wara li dawk il-miżuri jkunu ġew ivvalutati mill-awtorità ta’ riżoluzzjoni bħala effettivi.

Madankollu, biex jiġi żgurat li l-impedimenti sostantivi jiġu indirizzati jew imneħħija b’mod effettiv, il-miżuri proposti mill-entità jeħtieġ li jkunu vinkolanti u infurzabbli b’mod ekwivalenti għall-miżuri alternattivi identifikati mill-awtorità ta’ riżoluzzjoni f'konformità mal-Artikolu 17(4) u (5). Għalhekk, l-awtorità ta’ riżoluzzjoni għandha tkun tista’ titlob lill-entità tirrimedja kwalunkwe implimentazzjoni skorretta jew insuffiċjenti tal-miżuri proposti mill-entità.

Il-BRRD ma tispeċifikax kif għandu jiġi żgurat l-infurzar. Għalhekk, din il-kwistjoni titħalla għad-diskrezzjoni tal-leġiżlaturi nazzjonali. Pereżempju, Stat Membru jista’ jipprevedi fil-liġi nazzjonali tiegħu li tittrasponi l-BRRD li l-miżuri proposti mill-entità jsiru vinkolanti ladarba jiġu aċċettati mill-awtorità ta’ riżoluzzjoni. Alternattivament, il-leġiżlazzjoni nazzjonali tista’ teħtieġ li l-awtoritajiet ta’ riżoluzzjoni jadottaw deċiżjoni amministrattiva indirizzata lill-entitajiet ikkonċernati li tapprova l-miżuri proposti u li teħtieġ l-implimentazzjoni tagħhom.

11. Mistoqsija (l-Artikolu 17)

L-Artikolu 17(4) jipprevedi li, meta tikkunsidra ċerti miżuri biex jitneħħew l-impedimenti għar-riżolvibbiltà, “l-awtorità ta’ riżoluzzjoni għandha tqis it-theddida li dawk l-impedimenti għar-riżolvibbiltà jippreżentaw għall-istabilità finanzjarja u l-effett tal-miżuri fuq in-negozju tal-entità, l-istabbiltà tagħha u l-abilità tagħha li tikkontribwixxi għall-ekonomija.”

Liema huma l-miżuri msemmija fl-aħħar sentenza tat-tieni subparagrafu tal-Artikolu 17(4) li jridu jiġu kkunsidrati mill-awtorità ta’ riżoluzzjoni: il-miżuri biex jitneħħew l-impedimenti għar-riżolvibbiltà oriġinarjament proposti mill-entità, jew il-miżuri alternattivi proposti mill-awtorità ta’ riżoluzzjoni?

Tweġiba

Il-“miżuri” msemmija fl-aħħar sentenza tat-tieni subparagrafu tal-Artikolu 17(4), li l-effetti tagħhom fuq in-negozju u l-istabbiltà tal-entità kkonċernata u fuq il-kapaċità tagħha li tikkontribwixxi għall-ekonomija għandhom jittieħdu inkunsiderazzjoni mill-awtorità ta’ riżoluzzjoni, jirreferu għall-miżuri alternattivi li l-awtorità ta’ riżoluzzjoni għandha tidentifika f'konformità mal-ewwel sentenza ta’ dik l-istess dispożizzjoni. It-tieni subparagrafu tal-Artikolu 17(4) japplika għall-identifikazzjoni ta’ miżuri alternattivi mill-awtorità ta’ riżoluzzjoni.

12. Mistoqsija (l-Artikolu 18)

Fir-rigward tat-tneħħija tal-impedimenti għar-riżolvibbiltà fil-livell ta’ grupp, it-tieni sentenza tal-Artikolu 18(4) tirreferi għal “l-awtoritajiet ta’ riżoluzzjoni fil-livell tal-grupp”. Din ir-referenza għandha l-għan li taqbad ukoll l-awtorità ta’ riżoluzzjoni tal-entità ta’ riżoluzzjoni rilevanti?

Tweġiba

It-tieni sentenza tal-Artikolu 18(4) tinkludi l-awtoritajiet ta’ riżoluzzjoni tal-impriża prinċipali u tal-entitajiet sussidjarji kollha li jaqgħu fil-kamp ta’ applikazzjoni tal-BRRD. L-awtoritajiet ta’ riżoluzzjoni tal-entitajiet ta’ riżoluzzjoni li huma nfushom mhumiex impriżi prinċipali tal-Unjoni jinqabdu mir-referenza għal “l-awtoritajiet ta’ riżoluzzjoni tas-sussidjarji”.

13. Mistoqsija (l-Artikolu 18)

Skont il-paragrafi 6, 6a u 7 tal-Artikolu 18, li jittrattaw it-tneħħija tal-impedimenti għar-riżolvibbiltà fil-livell ta’ grupp, jekk, fi tmiem il-perjodu rilevanti biex tintlaħaq deċiżjoni konġunta msemmija fil-paragrafu 5 ta’ dak l-Artikolu, l-awtorità ta’ riżoluzzjoni tkun irreferiet kwistjoni msemmija fil-paragrafu 9 ta’ dak l-Artikolu lill-ABE għal medjazzjoni vinkolanti, l-awtorità ta’ riżoluzzjoni fil-livell tal-grupp, l-awtorità ta’ riżoluzzjoni tal-entità ta’ riżoluzzjoni u l-awtorità ta’ riżoluzzjoni tas-sussidjarja, kif xieraq, għandha tiddifferixxi d-deċiżjoni tagħha u tistenna kwalunkwe deċiżjoni li l-ABE tista’ tieħu.

Il-kwistjonijiet imsemmija fl-Artikolu 18(9) jistgħu jiġu riferuti lill-ABE minn kwalunkwe awtorità ta’ riżoluzzjoni, inkluża dik li trid tieħu d-deċiżjoni fin-nuqqas ta’ deċiżjoni konġunta?

Tweġiba

Id-deċiżjonijiet imsemmija fl-Artikolu 18(6), (6a) u (7) għandhom jiġu sospiżi jekk awtorità ta’ riżoluzzjoni tkun irreferiet kwistjoni msemmija fl-Artikolu 18(9) lill-ABE għal medjazzjoni vinkolanti fil-perjodu msemmi fl-Artikolu 18(5). Dik l-awtorità ta’ riżoluzzjoni tista’ tkun kwalunkwe awtorità ta’ riżoluzzjoni, inkluża dik li tkun qed tieħu deċiżjoni msemmija fl-Artikolu 18(6), (6a) jew (7) fin-nuqqas ta’ deċiżjoni konġunta.

14. Mistoqsija (l-Artikoli 13, 16, 18 u 45h)

f'konformità mal-Artikoli 13(4), 16(3) u 18(1), l-adozzjoni tal-pjan ta’ riżoluzzjoni tal-grupp, il-valutazzjoni tar-riżolvibbiltà tal-grupp u l-adozzjoni ta’ miżuri biex jindirizzaw jew ineħħu impedimenti sostantivi għar-riżolvibbiltà jseħħu permezz ta’ deċiżjoni konġunta unika meħuda fil-livell tal-grupp kollu.

Min-naħa l-oħra, l-Artikolu 45h jipprevedi li d-deċiżjonijiet konġunti dwar l-MREL jittieħdu fil-livell tal-grupp ta’ riżoluzzjoni, iżda dejjem bl-involviment tal-awtorità ta’ riżoluzzjoni fil-livell tal-grupp, anki meta tkun differenti mill-awtorità ta’ riżoluzzjoni tal-entità ta’ riżoluzzjoni.

Dan ifisser li, għall-gruppi bi strateġija ta’ MPE, l-awtoritajiet ta’ riżoluzzjoni responsabbli għas-sussidjarji li ma jappartjenux għal grupp ta’ riżoluzzjoni mhumiex involuti fid-deċiżjonijiet konġunti dwar l-MREL għal dak il-grupp ta’ riżoluzzjoni?

Tweġiba

L-emendi introdotti bid-Direttiva (UE) 2019/879 fil-BRRD stabbilixxew proċedura differenti ta’ teħid ta’ deċiżjonijiet għall-pjanijiet ta’ riżoluzzjoni u għad-determinazzjoni tal-MREL għall-gruppi MPE (jiġifieri, meta grupp ikollu aktar minn entità ta’ riżoluzzjoni waħda).

f'konformità mal-Artikolu 12(3)(a) u (aa), il-pjanijiet ta’ riżoluzzjoni tal-grupp iridu jistabbilixxu l-azzjonijiet ta’ riżoluzzjoni li għandhom jittieħdu għal kull entità ta’ riżoluzzjoni li jinkludi dak il-grupp. Għaldaqstant, l-Artikolu 13(4) jipprevedi li l-pjanijiet ta’ riżoluzzjoni tal-grupp għandhom jiġu adottati permezz ta’ deċiżjoni konġunta tal-awtorità ta’ riżoluzzjoni fil-livell tal-grupp u tal-awtoritajiet ta’ riżoluzzjoni tas-sussidjarji, u li l-ippjanar tal-azzjonijiet ta’ riżoluzzjoni għal kull waħda mill-entitajiet ta’ riżoluzzjoni tal-grupp għandu jiġi inkluż f’dik id-deċiżjoni konġunta. Għalhekk, hemm biss pjan ta’ riżoluzzjoni tal-grupp wieħed li jiġi adottat permezz ta’ deċiżjoni konġunta waħda irrispettivament min-numru ta’ gruppi ta’ riżoluzzjoni. Dan japplika wkoll għall-valutazzjoni tar-riżolvibbiltà tal-grupp f'konformità mal-Artikolu 16 għall-adozzjoni tal-miżuri biex jiġu indirizzati jew jitneħħew l-impedimenti għar-riżolvibbiltà msemmija fl-Artikolu 18.

Madankollu, għall-istabbiliment tal-MREL, il-proċedura tat-teħid tad-deċiżjonijiet tinbidel: minflok ma tkun ibbażata fuq l-istruttura ġenerali tal-grupp, hija bbażata fuq l-istruttura ta’ kull grupp ta’ riżoluzzjoni. Tabilħaqq, l-Artikolu 45h(1) jipprevedi li l-MREL ta’ kull entità ta’ riżoluzzjoni u tas-sussidjarji tagħha li huma parti mill-istess grupp ta’ riżoluzzjoni jenħtieġ li jiġi ddeterminat permezz ta’ deċiżjoni konġunta. Dik id-deċiżjoni konġunta għandha tiġi adottata mill-awtorità ta’ riżoluzzjoni tal-entità ta’ riżoluzzjoni, l-awtorità ta’ riżoluzzjoni fil-livell tal-grupp (fejn differenti minn tal-ewwel) u l-awtoritajiet ta’ riżoluzzjoni responsabbli għas-sussidjarji ta’ grupp ta’ riżoluzzjoni li huma soġġetti għal MREL fuq bażi individwali. Għalhekk, fil-każ ta’ strateġija ta’ MPE, filwaqt li l-awtorità ta’ riżoluzzjoni fil-livell tal-grupp hija dejjem involuta fil-proċedura konġunta tat-teħid tad-deċiżjonijiet għall-MREL għal kull grupp ta’ riżoluzzjoni, l-awtoritajiet ta’ riżoluzzjoni tas-sussidjarji li jappartjenu għal grupp ta’ riżoluzzjoni differenti mhumiex parti minn dik il-proċedura.

D. Mistoqsijiet relatati ma’ proċedimenti ta’ insolvenza fir-rigward ta’ istituzzjonijiet u entitajiet li mhumiex soġġetti għal azzjoni ta’ riżoluzzjoni

15. Mistoqsija (l-Artikolu 32b)

L-Artikolu 32b jipprevedi li istituzzjoni jew entità trid tiġi stralċjata b’mod ordnat skont il-liġi nazzjonali applikabbli jekk tkun qed tfalli jew x’aktarx tfalli u meta miżuri alternattivi tas-settur privat jew azzjoni superviżorja ma jipprevenux dak in-nuqqas b’mod f’waqtu u l-azzjoni ta’ riżoluzzjoni ma titqiesx li tkun fl-interess pubbliku.

Fl-Artikolu 32b, issir referenza għall-kundizzjonijiet fil-punti (a) sa (c) tal-Artikolu 32(1), fir-rigward tal-entitajiet imsemmija fil-punti (b), (c) u (d) tal-Artikolu 1(1). Madankollu, l-Artikolu 32(1) huwa applikabbli biss għall-istituzzjonijiet (jiġifieri l-entitajiet imsemmija fil-punt (a) tal-Artikolu 1(1)). L-Artikolu 32(1) japplika biss għall-entitajiet imsemmija fil-punti (b), (c) u (d) indirettament permezz ta’ kontroreferenza għal din id-dispożizzjoni fl-Artikolu 33. Għal dawk l-entitajiet, ir-referenza fl-Artikolu 32b għandha ssir għall-Artikolu 33, u mhux għall-Artikolu 32?

Tweġiba

L-Artikolu 32b jirreferi biss għall-kundizzjonijiet imsemmija fil-punti (a) sa (c) tal-Artikolu 32(1), u mhux għall-Artikolu 32(1) kollu. L-Artikolu 32(1) huwa r-referenza korretta, peress li l-kundizzjonijiet imsemmija f’din id-dispożizzjoni japplikaw ukoll għall-entitajiet imsemmija fil-punti (b), (c) u (d) tal-Artikolu 1(1) permezz ta’ referenza għalihom fl-Artikolu 33.

16. Mistoqsija (l-Artikolu 32b)

Kif għandhom l-Istati Membri jimplimentaw l-Artikolu 32b tal-BRRD fil-liġijiet nazzjonali tagħhom u x’inhi l-interazzjoni ta’ dak l-Artikolu mal-irtirar tal-awtorizzazzjoni ta’ entità?

Tweġiba

Il-formulazzjoni tal-Artikolu 32b tal-BRRD hija wiesgħa biex tirrifletti d-differenzi bejn il-liġijiet nazzjonali li jirregolaw l-insolvenza ta’ istituzzjonijiet u entitajiet finanzjarji oħra msemmija fil-punti (b), (c) u (d) tal-Artikolu 1(1) tal-BRRD. Għalhekk, fin-nuqqas ta’ interess pubbliku għar-riżoluzzjoni ta’ entità li qed tfalli, il-proċedimenti ta’ insolvenza disponibbli fil-livell nazzjonali għandhom japplikaw sal-punt li:

— jissodisfaw il-kriterji definiti fl-Artikolu 2(47) tal-BRRD dwar il-kunċett ta’ proċedimenti normali ta’ insolvenza, u

— jwasslu għall-istralċ tal-entità f'konformità mal-Artikolu 32b tal-BRRD.

Fir-rigward tal-irtirar tal-awtorizzazzjoni ta’ entità li tissodisfa l-kundizzjonijiet deskritti fl-Artikolu 32b tal-BRRD, dik id-dispożizzjoni ma tipprevedi l-ebda rekwiżit speċifiku għall-irtirar tal-awtorizzazzjoni ladarba dawk il-kundizzjonijiet jiġu ssodisfati, u lanqas ma temenda d-dispożizzjonijiet li jirregolaw l-irtirar tal-awtorizzazzjoni. Għalhekk, il-bażi għall-irtirar tal-awtorizzazzjoni tibqa’ dik li kienet teżisti qabel id-dħul fis-seħħ tal-Artikolu 32b tal-BRRD – jiġifieri, l-Artikolu 18 tas-CRD u kwalunkwe dispożizzjoni nazzjonali applikabbli.

Huwa f’idejn l-Istati Membri li jivvalutaw jekk in-nuqqas ta’ rtirar tal-awtorizzazzjoni jipprevjenix l-implimentazzjoni korretta tal-Artikolu 32b tal-BRRD u jekk il-miżuri fil-livell nazzjonali humiex possibbli u meħtieġa f’dan ir-rigward.

E. Mistoqsijiet relatati mas-setgħat ta’ sospensjoni tal-obbligi ta’ ħlas jew ta’ konsenja f'konformità mal-Artikoli 33a u 69

17. Mistoqsija (l-Artikolu 33a)

L-Artikolu 33a(1) ipoġġi obbligu fuq l-Istati Membri biex “jiżguraw li l-awtoritajiet ta’ riżoluzzjoni, wara li jikkonsultaw mal-awtoritajiet kompetenti, li għandhom jirrispondu fi żmien xieraq, ikollhom is-setgħa jissospendu kwalunkwe obbligu ta’ ħlas jew ta’ konsenja”.

Barra minn hekk, l-Artikolu 45d(4) jiddikjara li “fejn aktar minn entità ta’ G-SII waħda li tappartjeni għall-istess G-SII tkun entità ta’ riżoluzzjoni, l-awtoritajiet ta’ riżoluzzjoni rilevanti għandhom jikkalkolaw l-ammont imsemmi fil-paragrafu 3”.

Fil-każ ta’ istituzzjoni jew grupp finanzjarju transfruntier, il-BRRD tista’ teħtieġ li l-Istati Membri jimponu fil-leġiżlazzjoni ta’ traspożizzjoni rekwiżit vinkolanti fuq l-awtoritajiet kompetenti jew ta’ riżoluzzjoni barra l-ġurisdizzjoni ta’ Stat Membru?

Tweġiba

Meta tiġi trasposta l-BRRD, l-obbligi għal Stat Membru huma limitati għal dak li huwa possibbli fi ħdan il-mandat u s-setgħat ġuriżdizzjonali ta’ dak l-Istat Membru.

Għalhekk, l-Artikoli 33a(1) u 45d(4) ma jirrikjedux li Stat Membru jimponi l-obbligi previsti fih fuq awtoritajiet barra l-ġurisdizzjoni tiegħu.

18. Mistoqsija (l-Artikolu 33a)

L-Artikolu 33a tal-BRRD jipprovdi lill-NRAs is-setgħa li jissospendu ċerti obbligi (moratorju) wara d-dikjarazzjoni li l-entità qed tfalli jew x’aktarx tfalli. f'konformità mal-Artikolu 33a(3), l-Istati Membri jistgħu jipprevedu li l-awtoritajiet ta’ riżoluzzjoni jiżguraw li d-depożitanti jkollhom aċċess għal ammont xieraq ta’ kuljum.

Skont kif l-Artikolu 33a jiġi traspost fuq livell nazzjonali, il-liġi nazzjonali tista’ jew tirregola b’mod preċiż kif għandha tiġi eżerċitata s-setgħa li jiġi żgurat aċċess għal ammont ta’ kuljum, inkluż il-kwantifikazzjoni ta’ dak l-ammont direttament fil-liġi, jew minflok tistabbilixxi kriterji għall-awtorità ta’ riżoluzzjoni biex tiddefinixxi dak l-ammont ta’ kuljum f’kull każ. L-awtorità ta’ riżoluzzjoni għandha mbagħad tkun konformi ma’ dawn il-kriterji meta teżerċita s-setgħa.

Fil-kuntest tal-SRM, għall-istituzzjonijiet taħt ir-responsabbiltà diretta tal-SRB, is-setgħa ta’ moratorju għandha tiġi eżerċitata mill-awtoritajiet ta’ riżoluzzjoni nazzjonali sabiex jimplimentaw id-deċiżjonijiet kollha indirizzati lilhom mill-SRB.

Fl-Istati Membri li jittrasponu l-Artikolu 33a(3) b’mod li jagħti s-setgħa lill-awtoritajiet ta’ riżoluzzjoni jiddeċiedu dwar jekk u sa liema punt l-ammont ta’ kuljum f’depożiti għandu jiġi żgurat, liema awtorità tieħu dawn id-deċiżjonijiet għal entitajiet fil-mandat dirett tal-SRB: l-awtoritajiet nazzjonali ta’ riżoluzzjoni jew l-SRB innifsu?

Tweġiba

Meta l-Artikolu 33a jiġi traspost b’mod li jagħti lill-awtorità ta’ riżoluzzjoni s-setgħa li tiddeċiedi jekk tiżgurax l-aċċess tad-depożitanti għal ammont ta’ kuljum u x’għandu jkun dak l-ammont, din is-setgħa tista’ tiġi eżerċitata mill-SRB f’konformità mal-proċeduri disponibbli fl-SRMR għal entitajiet taħt il-mandat dirett tal-SRB. Fi kwalunkwe każ, din id-dispożizzjoni ma timpedixxix li l-SRB jiddelega d-deċiżjoni dwar l-ammont ta’ kuljum lill-awtoritajiet nazzjonali ta’ riżoluzzjoni, mingħajr ebda ħtieġa għal qbil ulterjuri mill-SRB fir-rigward tal-ammont.

Minħabba wkoll in-natura partikolari ta’ dan il-kompitu, u meta jitqies li d-determinazzjoni tal-ammont xieraq tiddependi fuq speċifiċitajiet nazzjonali, jenħtieġ li l-SRB jikkoopera mal-awtoritajiet nazzjonali ta’ riżoluzzjoni fid-determinazzjoni tal-ammont rilevanti f’konformità mal-Artikolu 30 tal-SRMR.

19. Mistoqsija (l-Artikoli 33a u 69)

f'konformità mal-Artikolu 33a(3) u t-tielet subparagrafu tal-Artikolu 69(5), “L-Istati Membri jistgħu jipprovdu li fejn is-setgħa tas-sospensjoni tal-obbligi ta’ ħlas jew konsenja tiġi eżerċitata fir-rigward ta’ depożiti eliġibbli, l-awtoritajiet ta’ riżoluzzjoni jiżguraw li d-depożitanti jkollhom aċċess għal ammont xierqa ta’ kuljum minn dawk id-depożiti.” Kif għandu jiġi kkalkulat dan l-ammont ta’ kuljum?

Barra minn hekk, fil-paġni 3 u 4 tal-Opinjoni tal-ABE dwar il-ħlasijiet tal-iskema ta’ garanzija tad-depożiti tat-30 ta’ Ottubru 2019, qed issir id-dikjarazzjoni li ġejja: “L-emenda tal-qafas legali tal-UE hija mixtieqa biex jiġi żgurat li d-depożitanti li m’għandhomx aċċess għal depożiti li huma dovuti u pagabbli, iżda li d-depożiti tagħhom ma ġewx determinati bħala mhux disponibbli, ikollhom aċċess għal ammont xieraq ta’ kuljum mid-depożiti tagħhom. Il-provvediment ta’ ammont xieraq ta’ kuljum bħal dan m’għandux jiġi eżegwit bl-użu ta’ fondi tal-SGD iżda għandu jsir bl-użu tal-fondi tal-istituzzjoni.” Dan ifisser li mhux possibbli li jintużaw il-fondi tal-iskema ta’ garanzija tad-depożiti biex jitħallsu l-ammonti ta’ kuljum imsemmija fl-Artikoli 33a u 69?

Tweġiba

Huwa f’idejn l-Istat Membru li jiddefinixxi d-determinazzjoni tal-ammont ta’ kuljum. Dan jista’ jinkiseb jew permezz ta’ indikazzjoni aktar preċiża ta’ dak l-ammont fil-liġi tat-traspożizzjoni jew billi jiddelega lill-awtorità ta’ riżoluzzjoni l-kompitu li tieħu deċiżjoni fuq bażi ta’ każ b’każ.

Il-prinċipju wara l-għoti ta’ ammont ta’ kuljum huwa li d-depożitanti jitħallew iżommu aċċess għal parti mid-depożiti tagħhom fl-istituzzjoni matul ir-riżoluzzjoni. Il-fondi għall-appoġġ ta’ dan l-iżborż għandhom għalhekk jiġu mill-istituzzjoni, fil-limitu tal-ammont disponibbli fil-kont tad-depożitant. Ma jidhirx li hemm bażi fl-Artikolu 11 tad-Direttiva 2014/49/UE tal-Parlament Ewropew u tal-Kunsill (10) biex jiġi appoġġat intervent mill-iskema ta’ garanzija tad-depożiti biex jiġi ffinanzjat il-pagament tal-ammont ta’ kuljum matul ir-riżoluzzjoni ta’ istituzzjoni.

20. Mistoqsija (l-Artikolu 33a)

L-Artikolu 33a(8) jinkludi wkoll il-każijiet fejn hemm determinazzjoni li entità msemmija fil-punti (b), (c) jew (d) tal-Artikolu 1(1) (istituzzjonijiet finanzjarji jew ċerti kumpaniji azzjonarji) qed tfalli jew x’aktarx li tfalli?

Tweġiba

L-Artikolu 33a, inkluż il-paragrafu 8 tiegħu, japplika għall-entitajiet imsemmija fil-punti (b), (c) u (d) tal-Artikolu 1(1). F’dak li għandu x’jaqsam mad-determinazzjoni li dawk l-entitajiet qed ifallu jew x’aktarx li jfallu, l-Artikolu 33a(8) jirreferi għall-kundizzjoni fl-Artikolu 32(1)(a), li tapplika wkoll għal dawn l-entitajiet permezz tal-kontroreferenza fl-Artikolu 33.

F. Mistoqsijiet relatati mal-bejgħ ta’ obbligazzjonijiet eliġibbli subordinati lil klijenti konsumaturi

21. Mistoqsija (l-Artikolu 44a)

Is-SELs jistgħu jinbiegħu minn kwalunkwe persuna li għandha d-dritt li tbigħ tali obbligazzjonijiet u li tkun fil-pussess tagħhom, eż. entità mhux finanzjarja jew persuna fiżika. F’dan il-każ, dawn l-entitajiet u l-persuni kollha huma meħtieġa jikkonformaw mal-Artikolu 44a(1) sa (4)?

Tweġiba

L-Artikolu 44a tal-BRRD japplika għad-ditti tal-investiment skont it-tifsira tal-Artikolu 4(1)(1) tal-MiFID, l-istituzzjonijiet tal-kreditu, il-kumpaniji maniġerjali tal-UCITS u l-AIFM li jipprovdu servizzi ta’ investiment jew iwettqu attivitajiet ta’ investiment li jwasslu għat-trasferiment lill-klijenti konsumaturi ta’ SEL. Entitajiet bħal dawn huma “bejjiegħa” għall-finijiet tal-Artikolu 44a tal-BRRD minħabba li dawn l-entitajiet biss huma kkwalifikati biex jissodisfaw il-kundizzjonijiet tal-Artikolu 44a, b’mod partikolari biex iwettqu test tal-adegwatezza f'konformità mal-Artikolu 44a(1) (ara l-mistoqsija 10 tal-Avviż tal-Kummissjoni tad-29 ta’ Settembru 2020). Għalhekk, il-bejgħ ta’ SELs lil klijenti konsumaturi li ma jinvolvi l-ebda waħda minn dawk l-istituzzjonijiet bħala bejjiegħa ma jaqax fil-kamp ta’ applikazzjoni tal-Artikolu 44a(1) sa (4) u, f’dan il-każ, il-bejjiegħa ta’ SELs mhumiex soġġetti għar-rekwiżiti previsti minnhom.

22. Mistoqsija (l-Artikolu 44a)

Il-mistoqsija 10 tal-Avviż tal-Kummissjoni tad-29 ta’ Settembru 2020 tinkludi fil-kunċett ta’ “bejjiegħ” imsemmi fl-Artikolu 44a(1) tal-BRRD - “Il-kumpaniji maniġerjali tal-UCITS u l-AIFM li jipprovdu servizzi ta’ investiment jew iwettqu attivitajiet ta’ investiment li jwasslu għat-trasferiment lill-klijenti konsumaturi ta’ SEL”. Tikkonferma li dan jirreferi biss għal każijiet fejn il-kumpaniji maniġerjali tal-UCITS u l-AIFMs joffru servizzi tal-MiFID lil klijent konsumaturi individwali, u mhux meta joffru mmaniġġjar kollettiv tal-portafoll?

Tweġiba

L-Artikolu 44a tal-BRRD japplika għad-ditti tal-investiment skont it-tifsira tal-Artikolu 4(1)(1) tal-MiFID, l-istituzzjonijiet tal-kreditu, il-kumpaniji maniġerjali tal-UCITS u l-AIFM li jipprovdu servizzi ta’ investiment jew iwettqu attivitajiet ta’ investiment li jwasslu għat-trasferiment lill-klijenti konsumaturi ta’ SEL. Entitajiet bħal dawn huma “bejjiegħa” għall-finijiet tal-Artikolu 44a tal-BRRD (ara l-mistoqsija 10 tal-Avviż tal-Kummissjoni tad-29 ta’ Settembru 2020).

F’dan il-kuntest, biex ikunu koperti mill-Artikolu 44a(1) sa (4) tal-BRRD, il-bejjiegħa hekk definiti għandhom jipprovdu servizzi ta’ investiment jew iwettqu attivitajiet ta’ investiment fir-rigward ta’ klijent konsumatur, inkluż meta jkunu kontroparti f’bejgħ ta’ SELs lil klijent konsumatur.

23. Mistoqsija (l-Artikolu 44a)

Fir-rigward tal-interpretazzjoni tat-terminu “bejjiegħ” fil-mistoqsija 10 tal-Avviż tal-Kummissjoni tad-29 ta’ Settembru 2020, kif jistgħu l-Istati Membri jimponu l-obbligi tal-paragrafi 1 sa 4 tal-Artikolu 44a fuq id-ditti tal-investiment, il-kumpaniji maniġerjali tal-UCITS u l-AIFM, meta jitqies li mhumiex fil-kamp ta’ applikazzjoni tal-BRRD f'konformità mal-Artikolu 1, u li dawk l-obbligi mhumiex fl-atti legali li japplikaw għal dawk l-entitajiet?

Tweġiba

L-Artikolu 44a ma jirreferi għall-ebda awtorità speċifika li għandha tkun responsabbli għall-infurzar tagħha. Dan ifisser li l-Istati Membri jistgħu jinnominaw kwalunkwe awtorità jew awtoritajiet xierqa għall-infurzar tal-Artikolu 44a, inklużi awtoritajiet innominati skont il-MiFID (awtoritajiet ta’ kondotta fis-suq). L-awtoritajiet responsabbli għall-infurzar tal-Artikolu 44a għandhom japplikaw il-miżuri u s-sanzjonijiet kollha għad-dispożizzjoni tagħhom biex jiżguraw l-applikazzjoni effettiva tal-Artikolu 44a mill-bejjiegħa u l-klijenti konsumaturi tagħhom. Tali sanzjonijiet għandhom ikunu proporzjonati u jirrispettaw id-drittijiet fundamentali skont id-dritt tal-Unjoni. Jekk jogħġbok ara wkoll il-mistoqsija 13 tal-Avviż tal-Kummissjoni tad-29 ta’ Settembru 2020.

24. Mistoqsija (l-Artikolu 44a)

It-tweġiba għall-mistoqsija 10 tal-Avviż tal-Kummissjoni tad-29 ta’ Settembru 2020 tiddikjara li l-Artikolu 44a tal-BRRD japplika għal għadd ta’ entitajiet, inklużi ditti tal-investiment, iżda ma jinkludix “intermedjarji ta’ investiment”. Il-persuni eżentati mill-MiFID f'konformità mal-Artikolu 3 tagħha huma soġġetti għall-Artikolu 44a tal-BRRD?

Tweġiba

Persuni li huma eżentati mill-MiFID abbażi tal-Artikolu 3 tagħha huma soġġetti għal reġim nazzjonali u ma jibbenefikawx taħt il-MiFID mil-libertà li jipprovdu servizzi jew li jwettqu attivitajiet biex jistabbilixxu fergħat fi Stati Membri oħra. Din is-sistema nazzjonali trid tkun mill-inqas analoga għar-reġim tal-MiFID fir-rigward, fost dispożizzjonijiet oħra, tal-valutazzjoni tal-adegwatezza fl-Artikolu 25(2) tal-MiFID.

B’mod speċifiku fir-rigward tas-SEL, dawn ir-rekwiżiti ta’ adegwatezza saru aktar stretti permezz tal-Artikolu 44a tal-BRRD. Għalhekk, sabiex jiġi żgurat livell għoli ta’ protezzjoni tal-investituri b’mod konsistenti mal-Artikolu 3 tal-MiFID, l-Istati Membri għandhom jimponu wkoll rekwiżiti li huma tal-inqas analogi għar-rekwiżiti aktar stretti fl-Artikolu 44a tal-BRRD fuq persuni eżentati mill-MiFID (intermedjarji ta’ investiment) meta jbigħu SELs lil klijenti konsumaturi.

25. Mistoqsija (l-Artikolu 44a)

It-tieni subparagrafu tal-Artikolu 44a(1) jipprovdi lill-Istati Membri bl-għażla li jestendu d-dispożizzjonijiet ta’ dak l-Artikolu għal strumenti oħra li jikkwalifikaw bħala fondi proprji jew obbligazzjonijiet b’kapaċità ta’ rikapitalizzazzjoni interna.

Jekk fit-traspożizzjoni nazzjonali tal-BRRD, Stat Membru jeżerċita l-għażla fl-Artikolu 44a(1) li jinkludi ishma fil-kamp ta’ applikazzjoni ta’ dik id-dispożizzjoni, x’jiġri fil-każ li istituzzjoni ta’ kreditu tistieden lill-azzjonisti eżistenti għal ħruġ ta’ drittijiet li permezz tiegħu l-abbonati jieħdu ishma ġodda minflok jirċievu dividendi? F’dan il-każ, il-bejjiegħ ikun marbut li jissoġġetta dawn l-abbonati għat-test tal-adegwatezza f'konformità mal-Artikolu 44a(1)?

Tweġiba

It-tieni subparagrafu tal-Artikolu 44a(1) jipprevedi opzjoni għall-Istati Membri li jestendu l-kamp ta’ applikazzjoni ta’ din id-dispożizzjoni għall-fondi proprji jew obbligazzjonijiet oħra b’kapaċità ta’ rikapitalizzazzjoni interna definiti fl-Artikolu 2(1)(71) (ara l-mistoqsija 14 tal-Avviż tal-Kummissjoni tad-29 ta’ Settembru 2020). Il-kamp ta’ applikazzjoni tal-Artikolu 44a(1) jista’ jiġi estiż biex jinkludi ishma. F’dak ir-rigward il-premessa (16) tad-Direttiva (UE) 2019/879 tipprevedi li:

“Barra minn hekk, jenħtieġ li jkun ukoll possibbli għall-Istati Membri li jkomplu jillimitaw aktar il-kummerċjalizzazzjoni u l-bejgħ ta’ ċerti strumenti lil ċerti investituri.”

Għalhekk, kwalunkwe tranżazzjoni li twassal għal trasferiment ta’ ishma lil klijent konsumatur tista’ potenzjalment tiġi koperta mill-kamp ta’ applikazzjoni estiż tal-Artikolu 44a(1) filwaqt li jiġu rrispettati d-drittijiet ekonomiċi u tal-proprjetà tal-azzjonisti.

26. Mistoqsija (l-Artikolu 44a)

X’inhi l-proċedura li għandha tiġi segwita fil-każ li bejjiegħ jiddetermina, fil-mument tal-valutazzjoni tal-adegwatezza msemmija fl-Artikolu 44a(1) tal-BRRD, jew aktar tard, li l-informazzjoni pprovduta mill-klijent konsumatur skont il-paragrafu 3 ta’ dak l-Artikolu mhijiex preċiża? Peress li t-test tal-adegwatezza jitwettaq skont id-dispożizzjonijiet tal-MiFID, ikun xieraq li tiġi segwita l-proċedura tal-Artikolu 25(3) tal-MiFID, li jfisser li l-bejjiegħ ikun meħtieġ biss li javża lill-klijent li d-ditta tal-investiment mhijiex f’pożizzjoni li tiddetermina jekk is-servizz jew il-prodott previst huwiex xieraq għalihom iżda xorta waħda jista’ jipprovdi s-servizz?

Ikun possibbli għall-Istati Membri li jimponu miżuri aktar stretti f’każ ta’ nuqqas ta’ konformità tal-klijent konsumatur mal-Artikolu 44a(3), jiġifieri rifjut li jiġi pprovdut is-servizz jew l-Artikolu 44a(3) tal-BRRD jimplika li l-awtoritajiet kompetenti għandhom jissanzjonaw klijenti mhux professjonali għal nuqqas ta’ konformità mal-obbligu tagħhom li jipprovdu lill-bejjiegħ b’informazzjoni preċiża?

Tweġiba

f'konformità mal-Artikolu 44a(1)(b) tal-BRRD, il-bejgħ ta’ SELs lil klijenti konsumaturi jista’ jseħħ biss jekk il-bejjiegħ ikun sodisfatt li tali obbligazzjonijiet huma adattati għal dak il-klijent konsumatur wara li jkun wettaq test ta’ adegwatezza f'konformità mal-Artikolu 25(2) tal-MiFID (ara t-tweġiba għall-mistoqsija 15 tal-Avviż tal-Kummissjoni tad-29 ta’ Settembru 2020).

f'konformità mal-Artikolu 44a(2) tal-BRRD, il-bejjiegħ irid jiżgura li l-investimenti tal-klijenti konsumaturi fl-SELs ma jaqbżux ċerti limiti.

Għalhekk, jekk l-informazzjoni pprovduta mill-klijent konsumatur ma tkunx preċiża jew suffiċjenti biex twettaq jew it-test tal-adegwatezza jew il-verifika tal-limiti msemmija fl-Artikolu 44a(2) tal-BRRD, jenħtieġ li l-bejjiegħ ma jitħalliex jipproċedi bil-bejgħ ta’ SELs lil klijent konsumatur.

Ir-regoli ta’ adegwatezza ma jipprevedux sanzjonijiet li għandhom jiġu imposti fuq klijenti konsumaturi. Il-bejjiegħ jeħtieġ li jieħu l-passi raġonevoli kollha biex jiżgura li l-informazzjoni miġbura dwar il-klijenti fir-rigward tal-valutazzjoni tal-adegwatezza tkun affidabbli. Dan jinkludi l-iżgurar li:

— l-klijenti jkunu konxji tal-importanza li jipprovdu informazzjoni preċiża u aġġornata,

— l-għodod kollha biex jiġu vvalutati l-għarfien u l-esperjenza tal-klijent huma adatti għall-iskop tagħhom u huma mfassla b’mod xieraq biex jintużaw mal-klijenti tagħhom,

— l-mistoqsijiet x’aktarx jinftiehmu mill-klijenti, u

— jittieħdu passi biex tiġi żgurata l-konsistenza tal-informazzjoni tal-klijent, pereżempju billi jiġi kkunsidrat jekk hemmx ineżattezzi ovvji.

L-Artikolu 54 tar-Regolament Delegat tal-Kummissjoni (UE) Nru 2017/565 (11) jindika wkoll il-konsegwenzi f’każijiet fejn id-ditta ma tirċevix l-informazzjoni meħtieġa: id-ditta ma tridx tirrakkomanda servizzi ta’ investiment jew strumenti finanzjarji lill-klijent jew lill-klijent potenzjali.

Barra minn hekk, il-linji gwida tal-ESMA (12) dwar ċerti aspetti tal-valutazzjoni tal-adegwatezza ta’ MiFID jipprovdu informazzjoni addizzjonali dwar kif l-awtovalutazzjoni mill-klijenti għandha tiġi kontrobilanċjata minn kriterji oġġettivi mid-ditti:

“(…) id-ditti għandhom bżonn jieħdu passi raġonevoli biex jivverifikaw l-affidabbiltà, il-preċiżjoni u l-konsistenza tal-informazzjoni li tinġabar dwar il-klijenti. Id-ditti jibqgħu responsabbli biex jiżguraw li jkollhom l-informazzjoni neċessarja biex iwettqu valutazzjoni tal-adattament. F’dan ir-rigward, kwalunkwe ftehim li jiġi ffirmat mill-klijent, jew divulgazzjoni li ssir mid-ditta, li jkollha l-għan li tillimita r-responsabbiltà tad-ditta fir-rigward tal-valutazzjoni tal-adattament, ma jitqiesx bħala konformi mar-rekwiżiti rilevanti fil-MiFID II u fir-Regolament Delegat relatat.”

27. Mistoqsija (l-Artikolu 44a)

f'konformità mal-Artikolu 44a(2), il-bejjiegħ ta’ SELs għandu jiżgura li l-investiment fl-SELs minn klijent konsumatur ma jaqbiżx ċertu limitu tal-portafoll tal-istrumenti finanzjarji tiegħu.

f'konformità mal-Artikolu 44a(4), il-portafoll tal-istrumenti finanzjarji tal-klijent konsumatur jinkludi depożiti ta’ flus kontanti u strumenti finanzjarji, bl-eċċezzjoni ta’ kwalunkwe strument finanzjarju li jkun ingħata bħala kollateral. It-terminu “strument finanzjarju li jkun ingħata bħala kollateral” jinkludi strumenti finanzjarji li l-klijent ikun ta bħala kollateral, jew ukoll strumenti finanzjarji li l-klijent ikun irċieva bħala kollateral?

Tweġiba

It-tifsira ta’ “kollateral mogħti” fl-Artikolu 44a(4) tirreferi għal strumenti finanzjarji mogħtija bħala kollateral lill-klijent konsumatur.

L-istrumenti finanzjarji mogħtija bħala kollateral minn parti terza lill-klijent konsumatur għandhom jiġu esklużi mill-portafoll tal-istrumenti finanzjarji tagħhom għall-fini tal-limiti għaż-żamma ta’ SELs f'konformità mal-Artikolu 44a(2). Jekk ikun hemm telf fuq dawk l-istrumenti finanzjarji, dan ma jaffettwax direttament is-sitwazzjoni finanzjarja tal-klijent konsumatur, peress li l-istrumenti mogħtija bħala kollateral huma biss titolu sottostanti li jiggarantixxi d-dejn tal-parti terza lejn il-klijent konsumatur. Għalhekk, il-kollateral mogħti lill-klijent konsumatur għandu jiġi eskluż mill-portafoll tal-istrumenti finanzjarji għall-finijiet tal-kalkolu tal-limiti permessi fl-investimenti fl-SELs.

Madankollu, l-istrumenti finanzjarji mogħtija mill-klijent konsumatur bħala kollateral biex jiggarantixxi d-dejn proprju tiegħu ma’ parti terza ma għandhomx jiġu esklużi mill-portafoll finanzjarju ta’ klijent konsumatur, peress li kwalunkwe telf fuq dawk l-istrumenti jiġi assunt direttament mill-klijent konsumatur. Dawk l-istrumenti se jkollhom jiġu rritornati lill-klijent konsumatur ladarba d-dejn tal-klijent konsumatur lejn parti terza jkun estint. Għalhekk, il-kollateral mogħti mill-klijent konsumatur huwa rilevanti għall-finijiet tal-kalkolu tal-limiti permessi fl-investimenti fl-SELs.

28. Mistoqsija (l-Artikolu 44a)

L-għażliet tal-paragrafi 1 sa 4 u l-paragrafu 5 tal-Artikolu 44a jistgħu jiġu kkombinati meta l-BRRD tiġi trasposta fil-liġi nazzjonali? Pereżempju, l-ammont minimu ta’ denominazzjoni msemmi fil-paragrafu 5 jista’ jissaħħaħ aktar bil-kundizzjoni addizzjonali tal-investiment li ma jaqbiżx 10 % tal-portafoll ta’ investiment totali, kif imsemmi fil-paragrafu 2(b) tal-Artikolu 44a?

Tweġiba

Il-premessa (16) tad-Direttiva (UE) 2019/879 tiċċara li jenħtieġ li l-Artikolu 44a(1) sa (4) u l-Artikolu 44a(5) tal-BRRD ma jiġux trasposti b’mod kumulattiv, iżda tistipula żewġ għażliet alternattivi. Madankollu, biex tissaħħaħ il-protezzjoni tal-investituri konsumaturi, Stat Membru jista’ jipprevedi ammont ogħla għad-denominazzjoni minima ta’ SELs minn EUR 50 000 jekk jagħżel li jittrasponi l-Artikolu 44a(5) (ara wkoll it-tweġiba għall-mistoqsija 16 tal-Avviż tal-Kummissjoni tad-29 ta’ Settembru 2020).

29. Mistoqsija (l-Artikolu 44a)

L-ammont nominali minimu ta’ denominazzjoni ta’ mill-inqas EUR 50 000 imsemmi fl-Artikolu 44a(5) huwa relatat ma’ obbligazzjoni waħda jew ma’ grupp ta’ obbligazzjonijiet (bħala valur għal kull pakkett)?

Tweġiba

Ir-regola ta’ denominazzjoni minima tapplika għal kull strument finanzjarju uniku li jikkwalifika bħala SEL. Il-raġunament wara din ir-regola huwa previst fil-Premessa (16) tad-Direttiva (UE) 2019/879:

“Sabiex jiġi żgurat li l-investituri individwali ma jinvestux eċċessivament f’ċerti strumenti ta’ dejn li huma eliġibbli għall-MREL, jenħtieġ li l-Istati Membri jiżguraw li l-ammont ta’ denominazzjoni minima ta’ tali strumenti jkun relattivament għoli (…) (enfasi miżjuda).”

30. Mistoqsija (l-Artikolu 44a)

Jekk Stat Membru jagħżel li jittrasponi l-paragrafu 6 tal-Artikolu 44a, ma jkunx permess li jittrasponi wkoll ir-rekwiżiti fil-paragrafi 1, 2(a), 3 u 4 ta’ dak l-istess Artikolu?

Tweġiba

L-għażla prevista fl-Artikolu 44a(6) hija disponibbli biss jekk jintlaħaq il-limitu ta’ EUR 50 biljun previst fih (ara l-mistoqsija 19 tal-Avviż tal-Kummissjoni tad-29 ta’ Settembru 2020). Taħt dik l-għażla, l-Istat Membru jrid japplika biss ir-rekwiżit minimu ta’ investiment inizjali ta’ EUR 10 000 imsemmi fil-punt (b) fl-Artikolu 44a(2), flimkien mar-regoli ġenerali dwar il-protezzjoni tal-investitur previsti fil-MiFID.

Madankollu, dak l-Istat Membru jista’ japplika ċerti rekwiżiti addizzjonali previsti fl-Artikolu 44a(1) sa (5), eż. it-test tal-adegwatezza msemmi fl-Artikolu 44a(1) jew regola ta’ denominazzjoni minima għal SELs inqas minn EUR 50 000. Dan huwa ġġustifikat bir-raġunament li l-Artikolu 44a(6) jipprevedi protezzjoni aktar baxxa tal-klijenti konsumaturi meta mqabbla maż-żewġ alternattivi ewlenin disponibbli fl-Artikolu 44a(1) sa (4) u l-Artikolu 44a(5).

Fl-istess ħin, din l-għażla jeħtieġ li tiġi applikata flimkien ma’ waħda mill-għażliet imsemmija fl-Artikolu 44a(1) sa (4) jew l-Artikolu 44a(5) għal SELs maħruġa minn entitajiet stabbiliti fi Stat Membru ieħor li ma jibbenefikawx mit-trattament previst fl-opzjoni msemmija fl-Artikolu 44a(6) (ara l-mistoqsija 12 tal-Avviż tal-Kummissjoni tad-29 ta’ Settembru 2020).

31. Mistoqsija (l-Artikolu 44a)

Jekk Stat Membru jagħżel li jittrasponi l-Artikolu 44a(6) tal-BRRD, kwalunkwe klijent li jixtieq jixtri SEL ikun klijent f'konformità mal-Artikolu 44a(2)(b)?

Tweġiba

Jekk ix-xerrej ta’ SELs ma jkunx klijent konsumatur kif definit fil-punt (11) tal-Artikolu 4(1) tal-MiFID, l-Artikolu 44a(6) ma japplikax, peress li l-bejgħ lil klijenti li mhumiex klijenti konsumaturi ma jaqax fil-kamp ta’ applikazzjoni tal-Artikolu 44a(1) li minnu jidderoga l-Artikolu 44a(6). Barra minn hekk, japplikaw ukoll ir-rekwiżiti tal-protezzjoni tal-investituri stabbiliti fil-MiFID.

32. Mistoqsija (l-Artikolu 44a)

Fl-Artikolu 44a(6), il-limitu ta’ EUR 50 biljun għandu jiġi kkalkulat b’referenza għall-valur tal-assi totali tal-entitajiet qabel ir-riżoluzzjoni, fil-mument tad-dħul f’riżoluzzjoni, jew fil-mument tal-ħruġ ta’ SELs?

Tweġiba

L-Artikolu 44a(6) tal-BRRD jipprevedi għażla speċifika għal traspożizzjoni aktar limitata, maħsuba għall-Istati Membri bi swieq żgħar u inqas likwidi kif rifless fil-limitu ta’ EUR 50 biljun previst minnu. Dan il-limitu għandu jiġi vvalutat mill-Istat Membru fil-mument tat-traspożizzjoni tad-Direttiva (UE) 2019/879. Billi din l-għażla tat-traspożizzjoni hija soġġetta għall-kundizzjonalità tal-limitu, għalhekk, huwa d-dmir tal-Istati Membri li jimmonitorjaw u jivvalutaw regolarment jekk is-swieq tagħhom jilħqux il-limitu ta’ EUR 50 biljun u jekk l-użu tal-għażla prevista fl-Artikolu 44a(6) tal-BRRD għadux iġġustifikat. Jekk il-limitu ma jibqax jintlaħaq, dak l-Istat Membru għandu jagħżel bejn iż-żewġ possibbiltajiet alternattivi ewlenin għat-traspożizzjoni tal-Artikolu 44a tal-BRRD u jistabbilixxu dawk ir-regoli fil-leġiżlazzjoni nazzjonali (ara l-mistoqsija 20 tal-Avviż tal-Kummissjoni tad-29 ta’ Settembru 2020).

G. Mistoqsijiet relatati mar-rekwiżit minimu għal fondi proprji u obbligazzjonijiet eliġibbli

(a) Obbligazzjonijiet eliġibbli

33. Mistoqsija (l-Artikolu 45b u 45f)

L-Artikoli 45b u 45f tal-BRRD jispeċifikaw rispettivament il-kriterji ta’ obbligazzjonijiet eliġibbli għal entitajiet ta’ riżoluzzjoni u għas-sussidjarji ta’ entitajiet ta’ riżoluzzjoni li huma nfushom mhumiex entitajiet ta’ riżoluzzjoni. X’inhuma l-kriterji ta’ eliġibbiltà li japplikaw għal entitajiet li l-pjan ta’ riżoluzzjoni tagħhom jipprevedi l-istralċ tagħhom skont proċeduri normali ta’ insolvenza? Kif għandhom jiġu ttrattati r-rekwiżiti ta’ fondi proprji addizzjonali stabbiliti f'konformità mal-Artikolu 104a tas-CRD meta tiġi ddeterminata l-mira tal-MREL għal dawk l-entitajiet meta tali rekwiżiti ta’ fondi proprji addizzjonali ma jkunux ġew stabbiliti fuq bażi individwali għal dik l-entità?

Tweġiba

Il-BRRD tipprevedi biss żewġ settijiet ta’ kriterji ta’ eliġibbiltà għall-finijiet tal-konformità mal-MREL:

— L-Artikolu 45b(1) sa (3) tal-BRRD jistabbilixxi l-kriterji ta’ eliġibbiltà applikabbli għall-entitajiet ta’ riżoluzzjoni, u

— L-Artikolu 45f(2) tal-BRRD jistabbilixxi l-kriterji ta’ eliġibbiltà applikabbli għall-istituzzjonijiet li huma sussidjarji ta’ entità ta’ riżoluzzjoni jew ta’ entità minn pajjiż terz imma li huma stess mhumiex entitajiet ta’ riżoluzzjoni.

Fin-nuqqas ta’ kriterji speċifiċi ta’ eliġibbiltà għal entitajiet li l-pjan ta’ riżoluzzjoni tagħhom jipprevedi l-istralċ tagħhom f’konformità mat-tieni subparagrafu tal-Artikolu 45c(2) tal-BRRD, jenħtieġ li dawk iż-żewġ settijiet ta’ kriterji japplikaw kif xieraq. Għal entitajiet li mhumiex sussidjarji ta’ entità ta’ riżoluzzjoni, japplikaw il-kriterji fl-Artikolu 45b(1) sa (3) tal-BRRD. Dan huwa rilevanti għall-entitajiet li huma impriżi prinċipali, mhumiex parti minn grupp soġġett għal superviżjoni konsolidata, jew huma sussidjarji ta’ impriża prinċipali li l-pjan ta’ riżoluzzjoni tagħha jipprevedi wkoll l-istralċ tagħha. Għal entitajiet li huma sussidjarji ta’ entità ta’ riżoluzzjoni, għandhom japplikaw il-kriterji fl-Artikolu 45f(2) tal-BRRD.

F’kull każ, il-kriterji ta’ eliġibbiltà għandhom jiġu applikati fid-dawl taċ-ċirkostanzi speċifiċi tal-każ. Pereżempju, għal entitajiet li mhumiex sussidjarji ta’ entità ta’ riżoluzzjoni, il-kriterju fl-Artikolu 72b(2)(b)(i) tas-CRR (applikabbli permezz tal-Artikolu 45b(1) tal-BRRD), li ma jippermettix li obbligazzjonijiet eliġibbli jkunu proprjetà ta’ entitajiet inklużi fl-istess grupp ta’ riżoluzzjoni, jista’ ma japplikax, peress li f’dan il-każ l-entità ta’ likwidazzjoni mhijiex parti minn grupp ta’ riżoluzzjoni. Bl-istess mod, għal entitajiet li huma sussidjarji ta’ entità ta’ riżoluzzjoni, ir-restrizzjonijiet fl-Artikolu 45f(2) tal-BRRD fuq is-sjieda ta’ obbligazzjonijiet eliġibbli mill-entità ta’ riżoluzzjoni u minn azzjonisti eżistenti u ta’ fondi proprji minn partijiet terzi mhumiex rilevanti. F’dawk is-sitwazzjonijiet, il-ħtieġa li jiġi żgurat li l-eżerċizzju tas-setgħat ta’ valwazzjoni negattiva u ta’ konverżjoni ma jaffettwax il-kontroll tas-sussidjarja mill-entità ta’ riżoluzzjoni mhijiex applikabbli, peress li s-sussidjarja se tiġi stralċjata f’każ ta’ falliment.

Meta l-awtorità kompetenti ma tkunx imponiet rekwiżiti ta’ fondi proprji addizzjonali f'konformità mal-Artikolu 104a tas-CRD fuq l-istess bażi li fuqha se tittieħed id-deċiżjoni tal-MREL, l-awtoritajiet ta’ riżoluzzjoni għandhom jikkunsidraw li r-rekwiżiti ta’ fondi proprji addizzjonali għal dik l-entità huma żero. Madankollu, jekk l-awtoritajiet ta’ riżoluzzjoni jikkunsidraw li t-twaqqif tal-MREL li jikkunsidra biss ir-rekwiżiti prudenzjali applikabbli fuq bażi individwali ma jirreflettix biżżejjed, fost l-oħrajn, il-mudell ta' negozju jew il-profil tar-riskju tal-entità kif imsemmi fil-punt (d) tal-Artikolu 45c(1) BRRD, huma jistgħu, f’konformità mal-Artikolu 45c(2) BRRD, jivvalutaw jekk l-MREL għandux ikun limitat għall-ammont ta’ assorbiment tat-telf u jżidu l-MREL biex jirrifletti b’mod adegwat il-parti rilevanti tar-rekwiżit tal-fondi proprji addizzjonali konsolidati stabbilit mill-awtorità kompetenti f'konformità mal-Artikolu 104a CRD. Ara wkoll it-tweġiba gaħll-mistoqsija 35 inkluża fl-Anness tal-Avviż tal-Kummissjoni tad-29 ta’ Settembru (13).

34. Mistoqsija (l-Artikolu 45b)

X’inhi l-interazzjoni, jekk hemm, bejn it-tnaqqis possibbli tar-rekwiżit tat-TLOF ta’ 8 % fl-Artikolu 45b(4) tal-BRRD u l-provvediment possibbli biex jintużaw obbligazzjonijiet superjuri sa 3.5 % biex jiġi ssodisfat ir-rekwiżit minimu tat-TLAC previst fl-Artikolu 72b(3) tas-CRR? Huwa l-każ li għal G-SIIs it-tnejn li huma dejjem iridu jingħataw flimkien, anki jekk parzjalment biss għall-allowance, jekk il-valutazzjoni tal-NCWO tippermettiha?

Tweġiba

L-allowance biex jintużaw obbligazzjonijiet superjuri sa 3.5 % tat-TREA biex jiġi ssodisfat ir-rekwiżit minimu tat-TLAC previst fl-Artikolu 72b(3) tas-CRR u t-tnaqqis tar-rekwiżit ta’ subordinazzjoni minima msemmi fl-Artikolu 45b(4) tal-BRRD jistgħu jingħataw flimkien.

Ir-raġunijiet kemm għall-allowance kif ukoll għat-tnaqqis huma l-istess, jiġifieri l-kundizzjonijiet imsemmija fil-punti (a) sa (c) tal-Artikolu 72b(3) tas-CRR, li jirreferu għan-nuqqas ta’ riskju ta’ ksur tal-prinċipju tal-NCWO. Madankollu, l-allowance u t-tnaqqis japplikaw għal rekwiżiti differenti, li jistgħu jissarrfu f’ammonti nominali differenti. Għalhekk huwa possibbli li, filwaqt li l-kundizzjonijiet fl-Artikolu 72b(3) tas-CRR jistgħu jiġu ssodisfati għal rekwiżit wieħed, dawn jistgħu ma jiġux issodisfati, jew jistgħu jiġu ssodisfati parzjalment biss, għar-rekwiżit l-ieħor.

Għalhekk, filwaqt li l-allowance u t-tnaqqis jistgħu tabilħaqq jingħataw għall-fini kemm tal-konformità mar-rekwiżit minimu tat-TLAC f'konformità mal-Artikolu 92a tas-CRR kif ukoll għad-determinazzjoni tal-livell ta’ subordinazzjoni applikabbli f'konformità mal-Artikolu 45b(4) tal-BRRD, rispettivament, il-BRRD ma teħtieġx li dawn għandhom jingħataw flimkien. Il-kundizzjonijiet statutorji applikabbli msemmija fil-punti (a) sa (c) tal-Artikolu 72b(3) tas-CRR iridu jiġu ssodisfati fiż-żewġ każijiet.

35. Mistoqsija (l-Artikolu 45b)

Il-BRRD issa tuża esklussivament l-espressjoni “total tal-obbligazzjonijiet, inklużi l-fondi proprji”, filwaqt li qabel l-Artikolu 45(1) tal-BRRD I kien juża l-espressjoni “total tal-obbligazzjonijiet u tal-fondi proprji”. Din il-bidla kienet esklussivament semantika jew tirrappreżenta bidla materjali dwar kif għandhom jiġu kkalkulati l-ammonti?

Tweġiba

Fil-verżjoni Ingliża tal-BRRD I, l-Artikolu 45(1) kien jinkludi l-espressjoni “total tal-obbligazzjonijiet u tal-fondi proprji”, iżda dan il-lingwaġġ ġie sostitwit bid-Direttiva (UE) 2019/879. Bid-Direttiva (UE) 2019/879, il-lingwaġġ sar konsistenti mal-bqija tad-dispożizzjonijiet tal-BRRD I u tal-BRRD kif emendata bid-Direttiva (UE) 2019/879 fejn tintuża l-espressjoni “total tal-obbligazzjonijiet, inklużi l-fondi proprji”. Din il-bidla ma tbiddilx it-tifsira ta’ din l-espressjoni, li, għalhekk, għandha tinqara bl-istess mod fil-BRRD kollha.

(b) Determinazzjoni tal-MREL

36. Mistoqsija (l-Artikolu 45c)

Tikkonferma li l-espressjoni “funzjonijiet ekonomiċi kritiċi” użata fl-Artikolu 45c mhijiex terminu ġdid u li għandha l-istess tifsira bħal “funzjonijiet kritiċi”, diġà użata u definita f’dispożizzjonijiet oħra tal-BRRD?

Tweġiba

L-espressjoni “funzjonijiet ekonomiċi kritiċi” użata fit-tmien subparagrafu tal-Artikolu 45c(3) u t-tmien subparagrafu tal-Artikolu 45c(7) għandhom jinqraw bl-istess mod bħall-espressjoni “funzjonijiet kritiċi” użata fil-BRRD kollha kif definita fl-Artikolu 2(1)(35).

37. Mistoqsija (l-Artikolu 45c)

L-Artikolu 45c(2) jirrikjedi li, meta l-istralċ ikun l-istrateġija ta’ riżoluzzjoni preferuta, l-awtorità ta’ riżoluzzjoni għandha “tivvaluta jekk ikunx iġġustifikat li jiġi limitat” l-MREL tagħhom għall-ammont ta’ assorbiment tat-telf.

Meta l-awtorità ta’ riżoluzzjoni tivvaluta li mhuwiex ġustifikat li jiġi limitat l-MREL ta’ dawk l-entitajiet għall-ammont ta’ assorbiment tat-telf, huwa korrett li l-Artikolu 45c(2) ma jeħtieġx li l-istrateġija fil-pjan ta’ riżoluzzjoni tinbidel minn likwidazzjoni għal riżoluzzjoni, iżda minflok jippermetti lill-awtorità ta’ riżoluzzjoni tistabbilixxi rekwiżit MREL ogħla mill-ammont ta’ assorbiment tat-telf?

Tweġiba

It-tieni u t-tielet subparagrafi tal-Artikolu 45c(2) jipprovdu kif jiġi ddeterminat l-MREL għal entitajiet li l-pjan ta’ riżoluzzjoni tagħhom jipprevedi l-istralċ tagħhom f’każ ta’ falliment.

Skont dik id-dispożizzjoni, l-awtorità ta’ riżoluzzjoni hija meħtieġa tivvaluta jekk, għal dawk l-entitajiet, huwiex iġġustifikat li l-MREL jiġi limitat għall-ammont ta’ assorbiment ta’ telf imsemmi fil-punt (a) tal-ewwel subparagrafu tal-Artikolu 45c(2). F’dik il-valutazzjoni, l-awtoritajiet ta’ riżoluzzjoni jeħtieġu, b’mod partikolari, li jevalwaw kwalunkwe impatt possibbli ta’ tali MREL fuq l-istabbiltà finanzjarja u fuq ir-riskju ta’ kontaġju għas-sistema finanzjarja. Jekk, wara dik il-valutazzjoni, l-awtorità ta’ riżoluzzjoni tikkonkludi li mhuwiex ġustifikat li jiġi limitat l-MREL ta’ dawk l-entitajiet għall-ammont ta’ assorbiment tat-telf, hija tista’ tiddetermina MREL ogħla mill-ammont li jirriżulta mill-Artikolu 45c(3)(a)(i) u (b)(i) jew f'konformità mal-Artikolu 45c(7)(a)(i) u (b)(i). Ara wkoll il-Mistoqsija 37 tal-Avviż tal-Kummissjoni tad-29 ta’ Settembru 2020 (14).

38. Mistoqsija (l-Artikolu 45c)

It-tieni subparagrafu tal-Artikolu 45c(2) jirrikjedi li l-awtoritajiet ta’ riżoluzzjoni jivvalutaw jekk huwiex ġustifikat li jiġi limitat l-MREL għal entitajiet li għandhom jiġu stralċjati skont proċeduri normali ta’ insolvenza għall-ammont ta’ assorbiment tat-telf. It-tielet subparagrafu ta’ dik id-dispożizzjoni jeħtieġ ukoll li l-awtoritajiet ta’ riżoluzzjoni jikkunsidraw kwalunkwe impatt possibbli fuq l-istabbiltà finanzjarja u fuq ir-riskju ta’ kontaġju għas-sistema finanzjarja.

Din il-valutazzjoni għandha ssir permezz tal-użu ta’:

— approċċ ġenerali li bih jiġi kkomputat suppliment uniku u mbagħad jiżdied mal-ammont ta’ assorbiment tat-telf ta’ kull entità ppjanata li tiġi stralċjata skont proċeduri normali ta’ insolvenza taħt il-mandat tal-awtorità ta’ riżoluzzjoni rispettiva, jew

— approċċ speċifiku fejn id-deċiżjonijiet biex jiġi stabbilit suppliment u l-kalibrazzjoni tiegħu jittieħdu fuq bażi ta’ każ b’każ?

Tweġiba

It-tieni u t-tielet subparagrafi tal-Artikolu 45c(2), li jipprevedu kif jiġi ddeterminat l-MREL għal entitajiet li l-pjan ta’ riżoluzzjoni tagħhom jipprevedi l-istralċ tagħhom f’każ ta’ falliment jenħtieġ li jiġu applikati fuq bażi ta’ każ b’każ. Dan huwa l-prinċipju sottostanti ġenerali għad-dispożizzjonijiet tal-BRRD dwar id-determinazzjoni tal-MREL.

Dan ma jippreġudikax il-possibbiltà li l-awtoritajiet ta’ riżoluzzjoni jkollhom politiki interni dwar din il-kwistjoni, li mbagħad jiġu applikati għall-każijiet individwali.

39. Mistoqsija (l-Artikolu 45c)

Meta jiġi kkalkolat l-ammont tar-rikapitalizzazzjoni, huwa legalment possibbli li jiġu stabbiliti limiti massimi stretti għat-tnaqqis possibbli tat-TREA u t-TEM wara riżoluzzjoni għall-finijiet tal-ħames subparagrafu tal-Artikolu 45c(3), jew għandhom dejjem jiġu kkalkolati t-TREA u t-TEM abbażi tat-tnaqqis de facto tal-karta tal-bilanċ b’kont meħud tal-ammont ta’ assorbiment tat-telf?

Tweġiba

f'konformità mal-ewwel subparagrafu tal-Artikolu 45c(3), l-ammont ta’ rikapitalizzazzjoni għandu jirrestawra l-konformità mar-rekwiżiti totali tal-fondi proprji u tal-proporzjon ta’ ingranaġġ tal-entità wara l-implimentazzjoni tal-istrateġija ta’ riżoluzzjoni ppreferuta.

Meta jiġi stabbilit l-ammont ta’ rikapitalizzazzjoni bħala parti mill-kalibrazzjoni tal-MREL, il-ħames subparagrafu tal-Artikolu 45c(3) jeħtieġ li t-TREA u t-TEM jiġu aġġustati għal kwalunkwe bidla li tirriżulta minn azzjoni ta’ riżoluzzjoni prevista fil-pjan ta’ riżoluzzjoni (jiġifieri d-deċiżjoni li istituzzjoni titqiegħed f’riżoluzzjoni, l-applikazzjoni ta’ għodda ta’ riżoluzzjoni jew l-eżerċizzju ta’ setgħa ta’ riżoluzzjoni waħda jew aktar, kif definit fl-Artikolu 2(1)(40)).

Dan jimplika li kwalunkwe aġġustament għall-ammont ta’ rikapitalizzazzjoni għandu jsir fuq bażi ta’ każ b’każ u jkun konsistenti ma’ kwalunkwe bidla li tirriżulta minn azzjonijiet ta’ riżoluzzjoni ppjanati. Fil-mument tal-ippjanar tar-riżoluzzjoni u l-kalibrazzjoni tal-MREL, l-aġġustament għall-ammont ta’ rikapitalizzazzjoni jrid ikun ibbażat fuq stimi tal-ħtiġijiet għal rikapitalizzazzjoni wara r-riżoluzzjoni (jiġifieri stimi ta’ kwalunkwe żieda jew tnaqqis fid-daqs totali tal-karta tal-bilanċ u skattaturi oħra għal bidliet fir-rekwiżiti ta’ fondi proprji tal-entità u r-rekwiżiti tal-proporzjon ta’ ingranaġġ wara r-riżoluzzjoni). Għalhekk, l-applikazzjoni tal-Artikolu 45c(3) b’mod li huwa konsistenti mal-intenzjoni leġiżlattiva u l-istruttura tar-rekwiżit tal-MREL timplika li, meta jiġi kkalkolat l-ammont ta’ rikapitalizzazzjoni, it-telf mistenni f’riżoluzzjoni li jwassal għal tnaqqis fil-karta tal-bilanċ, kif imsemmi fil-punt (a) tal-ħames subparagrafu, huwa ekwivalenti għall-ammont ta’ assorbiment tat-telf ikkalkulat skont il-punti (a)(i) u (b)(i) tal-ewwel subparagrafu.

40. Mistoqsija (l-Artikolu 45c)

Skont il-paragrafi 3 u 7 tal-Artikolu 45c, il-kalibrazzjoni tal-MREL estern u tal-MREL intern hija identika. Għall-entitajiet fil-mandat ta’ awtorità ta’ riżoluzzjoni, huwa legalment possibbli għal dik l-awtorità ta’ riżoluzzjoni li tinkludi biss f’każijiet speċifiċi l-bafer għall-fiduċja tas-suq imsemmi fis-sitt subparagrafu ta’ dawk id-dispożizzjonijiet (eż. b’rikors għal kriterji relatati mad-dipendenza tas-sussidjarja fuq il-finanzjament bl-ingrossa)?

Tweġiba

Meta jiġu kkalibrati kemm ir-rekwiżit tal-MREL estern kif ukoll dak intern, l-Artikolu 45c(3) u (7) jipprevedi li l-awtorità ta’ riżoluzzjoni jkollha s-setgħa li żżid l-ammont ta’ rikapitalizzazzjoni meta kkalkulat abbażi tat-TREA b’ammont suffiċjenti biex tiġi sostnuta l-fiduċja fis-suq. Skont dawk id-dispożizzjonijiet, din hija setgħa diskrezzjonali, li għandha tiġi applikata mill-awtorità ta’ riżoluzzjoni fuq bażi ta’ każ b’każ. Dan ma jippreġudikax il-possibbiltà li l-awtoritajiet ta’ riżoluzzjoni jkollhom politiki interni dwar din il-kwistjoni, li mbagħad jiġu applikati għall-każijiet individwali.

41. Mistoqsija (l-Artikolu 45c)

Tista’ tiċċara kif l-awtorità ta’ riżoluzzjoni għandha tikkunsidra l-kriterji msemmija fl-Artikolu 45c(6) meta tivvaluta jekk tapplikax ir-rekwiżiti fil-paragrafu 5 ta’ dak l-Artikolu għal entità ta’ riżoluzzjoni li mhijiex G-SII, parti minn G-SII jew bank tal-ogħla livell?

Tweġiba

Meta jiġi deċiż jekk għandhomx jiġu applikati r-rekwiżiti stabbiliti fl-Artikolu 45c(5) għal entità ta’ riżoluzzjoni li mhijiex G-SII, parti minn G-SII jew parti minn grupp ta’ riżoluzzjoni li l-assi totali tiegħu huma ogħla minn EUR 100 biljun (bank tal-ogħla livell), il-fattur ewlieni fid-deċiżjoni tal-awtorità ta’ riżoluzzjoni huwa l-valutazzjoni li l-entità ta’ riżoluzzjoni kkonċernata hija raġonevolment probabbli li toħloq riskju sistemiku fil-każ ta’ falliment.

Minbarra din il-valutazzjoni, l-awtorità ta’ riżoluzzjoni hija meħtieġa wkoll li tqis il-kriterji li ġejjin:

— il-prevalenza ta’ depożiti u n-nuqqas ta’ strumenti ta’ dejn fil-mudell ta’ finanzjament;

— il-punt sa fejn l-aċċess għas-swieq kapitali għal obbligazzjonijiet eliġibbli jkun limitat;

— il-punt sa fejn l-entità ta’ riżoluzzjoni kkonċernata tiddependi fuq il-kapital CET1 biex tissodisfa l-MREL tagħha.

Meta wieħed iqis li d-deċiżjoni li għandha tittieħed mill-awtorità ta’ riżoluzzjoni timplika li l-entità ta’ riżoluzzjoni kkonċernata ser tkun soġġetta għal rekwiżiti aktar stretti f’termini ta’ kalibrazzjoni tal-MREL (l-Artikolu 45c(5) u s-subordinazzjoni (l-Artikolu 45b(4), (7) u (8)), dawn il-kriterji jgħinu biex jiġi żgurat li tali deċiżjoni tkun proporzjonata għall-objettivi segwiti u tqis il-karatteristiċi tal-entità kkonċernata. Għalhekk, jista’ jitqies li, meta l-kriterji msemmija hawn fuq jiġu ssodisfati fir-rigward ta’ entità ta’ riżoluzzjoni (jiġifieri l-prevalenza tad-depożiti fil-finanzjament, l-aċċess limitat għas-swieq tad-dejn, id-dipendenza fuq is-CET1 biex jiġi ssodisfat l-MREL), jenħtieġ li l-awtorità ta’ riżoluzzjoni ma tapplikax ir-rekwiżiti stabbiliti fl-Artikolu 45c(5) għal tali entità jekk dan iwassal għal rekwiżit tal-MREL sproporzjonat. Din il-konklużjoni ma għandhiex tkun awtomatika u tiddependi fuq is-sitwazzjoni speċifika tal-każ konkret.

It-tliet kriterji msemmija hawn fuq jistgħu jinstabu wkoll fl-Artikolu 45m(7), fejn jintużaw biex jiddeterminaw, b’mod ġenerali, tul proporzjonat tal-perjodi tranżitorji. Il-kriterji tal-Artikolu 45m(7) huma msemmija fit-tielet subparagrafu tal-Artikolu 45m(1) u jirrigwardaw ukoll l-iffissar ta’ perjodi tranżizzjonali li jintemmu wara l-1 ta’ Jannar 2024. Madankollu, f’din id-deċiżjoni speċifika li jiġi estiż il-perjodu tranżizzjonali lil hinn mill-1 ta’ Jannar 2024, l-awtoritajiet ta’ riżoluzzjoni huma meħtieġa wkoll iqisu dan li ġej:

— l-iżvilupp tas-sitwazzjoni finanzjarja tal-entità;

— il-prospett li l-entità se tkun tista’ tiżgura l-konformità f’perjodu ta’ żmien raġonevoli mal-MREL u l-komponent tas-subordinazzjoni tiegħu;

— il-kapaċità li jissostitwixxu obbligazzjonijiet li ma għadhomx jissodisfaw il-kriterji rilevanti ta’ eliġibbiltà jew ta’ maturità u, jekk ma jkunux jistgħu, jekk dik l-inabbiltà hijiex ta’ natura idjosinkratika jew hijiex dovuta għal tfixkil fis-suq kollu.

Għalhekk, l-istabbiliment ta’ perjodi tranżizzjonali li jintemmu wara l-1 ta’ Jannar 2024 skont it-tielet subparagrafu tal-Artikolu 45m(1) ma jipprevjenix bħala tali lill-awtorità ta’ riżoluzzjoni milli tiddeċiedi li tapplika r-rekwiżiti stabbiliti fl-Artikolu 45c(5) għal dik l-istess entità ta’ riżoluzzjoni. Bl-istess mod, l-entità ta’ riżoluzzjoni li għaliha ġew applikati r-rekwiżiti stabbiliti fl-Artikolu 45c(5) jista’ jkollha perjodu tranżizzjonali li jintemm wara l-1 ta’ Jannar 2024 kif determinat f'konformità mal-Artikolu 45m(7).

42. Mistoqsija (l-Artikolu 45c)

Għall-finijiet tal-Artikolu 45c(10), l-awtoritajiet ta’ riżoluzzjoni u l-awtoritajiet kompetenti għandhom jikkonsultaw lil xulxin jew l-awtoritajiet ta’ riżoluzzjoni għandhom jirrikjedu l-informazzjoni neċessarja mill-istituzzjoni kkonċernata?

Tweġiba

L-Artikolu 45c(1) jiċċara li r-rekwiżit tal-MREL li l-kalibrazzjoni tiegħu hija dettaljata fil-paragrafi li ġejjin tal-Artikolu 45c irid jiġi ddeterminat mill-awtorità ta’ riżoluzzjoni wara konsultazzjoni mal-awtorità kompetenti. Barra minn hekk, biex ikunu jistgħu jikkalibraw ir-rekwiżit tal-MREL, l-awtoritajiet ta’ riżoluzzjoni għandhom il-kapaċità li jirrikjedu l-informazzjoni meħtieġa mill-awtoritajiet kompetenti biex iwettqu l-kompiti skont il-BRRD, f'konformità mal-Artikoli 3(4) u 90(1).

(c) Determinazzjoni tal-MREL għal entitajiet ta’ riżoluzzjoni ta’ G-SIIs

43. Mistoqsija (l-Artikolu 45d)

X’inhi t-tifsira tal-espressjoni “parti minn G-SII” fl-Artikolu 45d(1)?

Tweġiba

G-SIIs huma definiti fl-Artikolu 2(1)(83c) tal-BRRD b’kontroreferenza għall-Artikolu 4(1)(133) tas-CRR. Din l-aħħar dispożizzjoni tiddefinixxi G-SIIs bħala dawk li huma identifikati f'konformità mal-Artikolu 131(1) u (2) tas-CRD. L-Artikolu 131(1) tas-CRD jirrikjedi li l-Istati Membri jaħtru awtoritajiet inkarigati mill-identifikazzjoni, fuq bażi konsolidata, tal-G-SIIs fil-ġurisdizzjoni tagħhom. L-Artikolu 131(2) jipprevedi metodoloġija għal dan il-għan.

L-Artikolu 131(1) tas-CRD jipprevedi li l-G-SIIs iridu jkunu kwalunkwe minn dawn li ġejjin:

a) grupp immexxi minn istituzzjoni prinċipali tal-UE, kumpanija azzjonarja finanzjarja omm tal-UE, jew kumpanija azzjonarja finanzjarja mħallta omm tal-UE; jew

b) istituzzjoni li mhijiex sussidjarja ta’ istituzzjoni prinċipali tal-UE, ta’ kumpanija azzjonarja finanzjarja omm tal-UE jew ta’ kumpanija azzjonarja finanzjarja mħallta omm tal-UE.

Il-possibbiltà msemmija fil-punt b) hawn fuq ġiet inkluża biex tkopri każ teoretiku fejn G-SII huwa bank awtonomu. Għalhekk, l-entità ta’ riżoluzzjoni li hija “parti minn G-SII” hija entità li mhijiex G-SII innifisha skont il-punt (b) tal-Artikolu 131(1) tas-CRD, iżda hija parti mill-konsolidazzjoni prudenzjali tal-G-SII f’konformità mal-punt (a) ta’ dik id-dispożizzjoni. Fil-prattika, dan isir rilevanti meta mhux biss l-entità msemmija fil-punt (a) tal-Artikolu 131(1) tas-CRD, iżda wkoll entità oħra mill-grupp tal-G-SIIs tkun ġiet identifikata bħala entità ta’ riżoluzzjoni, jiġifieri fejn tiġi segwita strateġija ta’ riżoluzzjoni ta’ MPE. F’dan il-każ, iż-żewġ entitajiet ta’ riżoluzzjoni għandhom ikunu soġġetti għall-Artikolu 45d tal-BRRD.

44. Mistoqsija (l-Artikoli 45d u 45h)

X’inhi “entità ta’ G-SII waħda li tappartjeni għall-istess G-SII” kif imsemmi fl-Artikoli 45d(4) u 45h(2) tal-BRRD?

Tweġiba

Il-G-SIIs huma definiti fl-Artikoli 2(1)(83c) tal-BRRD, u 4(1)(133) tas-CRR b’referenza għall-Artikolu 131(1) u (2) tas-CRD.

L-Artikolu 4(1)(136) tas-CRR jiddefinixxi entità G-SII bħala “entità b’personalità ġuridika li hija G-SII jew li hija parti minn G-SII jew ta’ G-SII mhux tal-UE”.

Dawn id-definizzjonijiet huma rilevanti meta jiġu applikati l-Artikolu 45d(4) u l-Artikolu 45h(2) tal-BRRD. Fil-prattika, dawn id-dispożizzjonijiet ikopru s-sitwazzjoni fejn grupp immexxi minn G-SII ikun fih aktar minn entità ta’ riżoluzzjoni waħda (tipikament, il-G-SII stess u entità waħda jew aktar), jiġifieri fejn tiġi segwita strateġija ta’ riżoluzzjoni ta’ MPE.

45. Mistoqsija (l-Artikolu 45d)

X’inhi t-tifsira tat-terminu “entità omm tal-Unjoni” fl-Artikolu 45d(4)(b)? Tirreferi għall-impriża prinċipali tal-Unjoni jew għall-istituzzjoni prinċipali tal-Unjoni?

Tweġiba

L-“entità omm tal-Unjoni” msemmija fl-Artikolu 45d(4)(b) hija impriża prinċipali tal-Unjoni kif definita fl-Artikolu 2(1)(85).

(d) L-applikazzjoni ta’ MREL intern għal entitajiet li huma stess ma jkunux entitajiet ta’ riżoluzzjoni

46. Mistoqsija (l-Artikolu 45f)

Skont il-punt (ii) tal-Artikolu 45f(2)(a) tal-BRRD obbligazzjoni hija meħtieġa tissodisfa l-kriterji ta’ subordinazzjoni tal-Artikolu 72b(2)(d) tas-CRR sabiex tkun eliġibbli għal konformità mal-MREL intern.

Fl-istess ħin, il-punt (iii) tal-Artikolu 45f(2)(a) tal-BRRD jiddikjara li l-obbligazzjonijiet eliġibbli għall-MREL intern iridu “li jikklassifikaw, fi proċedimenti ta’ insolvenza normali, taħt l-obbligazzjonijiet li ma jissodisfawx il-kondizzjoni msemmija fil-punt (i) u li mhumiex eliġibbli għal rekwiżiti ta’ fondi proprji”.

Madankollu, il-kriterju fil-punt (i) mhuwiex relatat mal-klassifikazzjoni tal-insolvenza. Jirreferi għall-obbligazzjonijiet “li jinħarġu lil u jinxtraw mill-entità ta’ riżoluzzjoni direttament jew indirettament permezz ta’ entitajiet oħra f’dak l-istess grupp ta’ riżoluzzjoni li xtara l-obbligazzjonijiet mill-entità li tkun soġġetta għal dan l-Artikolu jew li jinħarġu lil u jinxtraw minn azzjonist eżistenti li mhuwiex parti mill-istess grupp ta’ riżoluzzjoni sakemm l-eżerċizzju tas-setgħat ta’ valwazzjoni negattiva jew ta’ konverżjoni f'konformità mal-Artikoli 59 sa 62 ma jaffettwax il-kontroll tas-sussidjarja mill-entitajiet ta’ riżoluzzjoni”. Għalhekk, l-obbligazzjonijiet imsemmija fil-punt (i) tal-Artikolu 45f(2)(a) jista’ jkollhom virtwalment kwalunkwe klassifikazzjoni.

Huwa korrett li l-klassifikazzjoni implikata mill-punt (iii) tal-Artikolu 45f(2)(a) tal-BRRD tiddependi mill-klassifikazzjoni tal-istrumenti li ma jissodisfawx il-kriterju tal-punt (i) ta’ dik l-istess dispożizzjoni, jiġifieri li l-klassifikazzjoni meħtieġa għall-istrumenti MREL interni tiddependi mill-klassifikazzjoni tal-istrumenti li s-sussidjarja tkun fil-fatt ħarġet barra mill-grupp ta’ riżoluzzjoni? Dan jimplika li l-klassifikazzjoni meħtieġa biex jiġi ssodisfat l-MREL intern jeħtieġ li tiġi vvalutata għal kull istituzzjoni fuq bażi ta’ każ b’każ.

Tweġiba

Il-qari kkombinat tal-punti (i), (ii) u (iii) tal-Artikolu 45f(2)(a) tal-BRRD jirriżulta fir-rekwiżiti li ġejjin relatati mal-klassifikazzjoni tal-insolvenza ta’ obbligazzjonijiet eliġibbli għal MREL intern:

— iridu jissodisfaw il-kriterju ta’ subordinazzjoni ġenerali tal-Artikolu 72b(2)(d) tas-CRR, jiġifieri subordinazzjoni għal obbligazzjonijiet esklużi msemmija fl-Artikolu 72a(2) tas-CRR, bis-saħħa tal-punt (ii) tal-Artikolu 45f(2)(a) tal-BRRD;

— iridu jissodisfaw kriterju ta’ subordinazzjoni addizzjonali bis-saħħa tal-punti (i) u (iii) tal-Artikolu 45f(2)(a) tal-BRRD, fis-sens li jridu jkunu subordinati għall-obbligazzjonijiet kollha li mhumiex eliġibbli għal MREL intern u li mhumiex fondi proprji.

Ir-raġunament tar-rekwiżit ta’ subordinazzjoni speċifiku huwa li jiġi żgurat li l-obbligazzjonijiet eliġibbli għal MREL intern ma jikklassifikawx pari passu ma’ obbligazzjonijiet subordinati oħra li mhumiex eliġibbli għal MREL intern skont il-punt (i) tal-Artikolu 45f(2)(a). Dan se jtaffi r-riskji għall-pretensjonijiet tal-NCWO f’każ li l-obbligazzjonijiet eliġibbli għal MREL intern jiġu valwati negattivament jew konvertiti f'konformità mal-Artikolu 59(1)(a) u (1a) indipendentement mill-azzjoni ta’ riżoluzzjoni (jiġifieri fil-punt tan-nonvijabbiltà), peress li dawk l-obbligazzjonijiet eliġibbli biss jistgħu jitnaqqsu fil-valur jew jiġu kkonvertiti f’dak il-każ.

47. Mistoqsija (l-Artikolu 45f)

L-ammonti ta’ kapital CET1 u fondi proprji oħra msemmija fl-Artikolu 45f(2)(b) tal-BRRD huma netti mit-tnaqqis magħmul f'konformità mal-Artikoli 36, 56 u 66 tas-CRR?

Tweġiba

Għall-finijiet ta’ konformità kemm mal-MREL estern kif ukoll ma’ dak intern, ir-referenzi għal “fondi proprji” jenħtieġ li jiġu interpretati f'konformità mal-Artikolu 2(1)(38) tal-BRRD, li jagħmel referenza għad-definizzjoni pprovduta fil-punt (118) tal-Artikolu 4(1) tas-CRR, soġġett għal kwalunkwe kundizzjoni addizzjonali li ġiet speċifikata fil-BRRD, bħal dawk fil-punt (ii) tal-Artikolu 45f(2)(b).

F’dan il-kuntest, il-punt (118) tal-Artikolu 4(1) tas-CRR jistipula li “fondi proprji” tfisser is-somma ta’ kapital tal-Grad 1 u ta’ kapital tal-Grad 2. Min-naħa tagħhom, id-dispożizzjonijiet korrispondenti tas-CRR dwar il-kalkolu tal-kapital tal-Grad 1 (l-Artikolu 25) u l-kapital tal-Grad 2 (l-Artikolu 71) huma ċari li l-ammonti huma espressi wara t-tnaqqis imsemmi fl-Artikoli 56 u 66 tas-CRR, rispettivament.

Barra minn hekk, il-punt (68a) tal-Artikolu 2(1) tal-BRRD jiddefinixxi “kapital tal-Grad 1 ta’ Ekwità Komuni” b’kontroreferenza għall-Artikolu 50 tas-CRR, filwaqt li dan tal-aħħar jikkjarifika li l-kapital CET1 huwa kkalkolat nett mit-tnaqqis imsemmi fl-Artikolu 36 tas-CRR.

48. Mistoqsija (l-Artikolu 45f)

X’inhi d-differenza bejn il-paragrafi 3 u 4 tal-Artikolu 45f?

Tweġiba

Id-distinzjoni bejn il-paragrafi 3 u 4 tal-Artikolu 45f hija relatata mar-relazzjoni tas-sjieda bejn is-sussidjarja li għaliha jista’ jiġi rinunzjat l-MREL intern u l-kumpanija prinċipali intermedja jew aħħarija tagħha.

Il-paragrafu 3 jirreferi għall-possibbiltà li jiġi eżentat l-MREL intern meta s-sussidjarja u l-entità ta’ riżoluzzjoni jkunu jinsabu fl-istess Stat Membru u jipprovdi l-kundizzjonijiet li jippermettu tali rinunzja.

Il-paragrafu 4 jirreferi għall-possibbiltà li jiġi eżentat l-MREL intern meta s-sussidjarja u impriża prinċipali intermedja jkunu jinsabu fl-istess Stat Membru filwaqt li l-kumpanija prinċipali aħħarija (l-entità ta’ riżoluzzjoni) tkun tinsab fi Stat Membru differenti. Għalhekk, il-paragrafu 3 jipprovdi għal struttura ta’ sjieda diretta, filwaqt li l-paragrafu 4 jipprovdi għall-hekk imsejħa struttura ta’ “daisy chain” f’aktar minn Stat Membru wieħed.

49. Mistoqsija (l-Artikolu 45f)

f'konformità mal-Artikolu 45f, l-awtorità ta’ riżoluzzjoni tista’ tirrinunzja l-applikazzjoni tal-MREL intern f’żewġ każijiet:

— Meta l-entità ta’ riżoluzzjoni u s-sussidjarja jkunu t-tnejn stabbiliti fl-istess Stat Membru (il-paragrafu 3);

— Meta s-sussidjarja u l-impriża prinċipali tagħha jkunu stabbiliti fl-istess Stat Membru, anki jekk l-entità ta’ riżoluzzjoni ma tkunx stabbilita f’dak l-istess Stat Membru, dment li l-impriża prinċipali tikkonforma, fost l-oħrajn, mal-MREL intern subkonsolidat (il-paragrafu 4).

Madankollu, fir-rigward tal-garanziji previsti fil-paragrafu 5 tal-Artikolu 45f, l-għoti tagħhom huwa previst b’mod espliċitu mill-BRRD f’dik l-ewwel sitwazzjoni, jiġifieri, fejn l-entità ta’ riżoluzzjoni u s-sussidjarja jkunu jinsabu fl-istess Stat Membru.

Mhuwiex ċar għaliex, fil-każ ta’ gruppi ta’ riżoluzzjoni transfruntiera, huwa possibbli li jingħataw eżenzjonijiet (li jistgħu jitqiesu bħala approċċ “aktar riskjuż”), iżda mhuwiex possibbli li tiġi permessa l-konformità mal-MREL intern b’garanzija (li huwa approċċ “inqas riskjuż”).

Huwa possibbli għall-awtorità ta’ riżoluzzjoni ta’ sussidjarja li tippermetti li r-rekwiżit imsemmi fl-Artikolu 45(1) jiġi ssodisfat kompletament jew parzjalment b’garanzija pprovduta mill-impriża prinċipali tagħha skont il-kundizzjonijiet tal-Artikolu 45f(5), anki jekk l-entità ta’ riżoluzzjoni ma tkunx stabbilita fl-istess Stat Membru bħas-sussidjarja?

Tweġiba

L-Artikolu 45f(3) jirreferi għal eżenzjonijiet għal MREL intern f’sitwazzjoni ta’ sjieda diretta bejn sussidjarja u l-entità ta’ riżoluzzjoni fl-istess Stat Membru filwaqt li l-Artikolu 45f(4) jirreferi għal eżenzjonijiet għal MREL intern f’sitwazzjoni fejn is-sussidjarja u l-impriża prinċipali intermedja tagħha jkunu fl-istess Stat Membru, iżda l-entità ta’ riżoluzzjoni tista’ tkun jew ma tkunx f’dak l-istess Stat Membru.

Rigward il-possibbiltà li s-sussidjarja tissodisfa parzjalment jew kompletament l-MREL intern b’garanziji kollateralizzati (l-Artikolu 45f(5)), id-dispożizzjoni hija espliċita għas-sitwazzjoni ta’ sjieda diretta bejn sussidjarja u l-entità ta’ riżoluzzjoni fl-istess Stat Membru iżda ma tipprevedix dispożizzjoni ekwivalenti għas-sitwazzjoni fejn sussidjarja u l-impriża prinċipali intermedja tagħha jkunu fl-istess Stat Membru.

Madankollu, l-użu ta’ garanziji kollateralizzati biex jiġi ssodisfat l-MREL intern f’dan l-aħħar każ jenħtieġ li jkun possibbli wkoll. Jekk tista’ tintuża rinunzja bejn sussidjarja u l-impriża prinċipali intermedja tagħha fl-istess Stat Membru, bl-istess mod, jenħtieġ li garanzija kollateralizzata tkun disponibbli wkoll biex tintuża f’ċirkostanzi simili, speċjalment peress li tipprovdi aktar protezzjoni għas-sussidjarja meta tirċievi r-riżorsi rilevanti minn rinunzja sħiħa tar-rekwiżit tal-MREL.

50. Mistoqsija (l-Artikolu 45f)

Meta jiġi vvalutat il-kriterju għall-għoti ta’ eżenzjonijiet mir-rekwiżiti interni tal-MREL imsemmi fil-punt (b) tal-Artikoli 45f(3) u 45f(4) tal-BRRD jew għall-użu ta’ garanziji kollateralizzati f'konformità mal-Artikolu 45f(5), x’inhi l-mira tal-MREL li magħha għandha tiġi vvalutata l-konformità matul il-fażi ta’ akkumulazzjoni tal-MREL li tibqa’ għaddejja sal-2024? Il-konformità għandha tiġi vvalutata meta mqabbla mal-mira finali tal-MREL għall-2024 jew mal-mira intermedja għall-2022?

Matul kwalunkwe perjodu tranżitorju li jista’ jiġi stabbilit, l-awtorità ta’ riżoluzzjoni tista’ tippermetti li l-MREL intern jintlaħaq b’garanziji jekk jiġu ssodisfati l-kundizzjonijiet l-oħra kollha (għajr il-konformità mal-mira tal-MREL estern)?

Tweġiba

Meta tiġi vvalutata l-konformità tal-entità ta’ riżoluzzjoni jew l-impriża prinċipali mar-rekwiżit tal-MREL fl-Artikoli 45e u 45(1), kif stipulat rispettivament fil-punt (b) tal-paragrafu 3 u 4 tal-Artikolu 45f, jenħtieġ li jitqiesu l-perjodi tranżitorji previsti fl-Artikolu 45m.

Għalhekk, qabel l-2024, il-konformità mal-paragrafi 3(b) u 4(b) tal-Artikolu 45f għandha tiġi vvalutata kontra l-mira vinkolanti intermedja determinata skont it-tieni subparagrafu tal-Artikolu 45m(1).

Dan ifisser li eżenzjoni interna tal-MREL tista’ tingħata lis-sussidjarja li mhijiex entità ta’ riżoluzzjoni, jekk l-entità ta’ riżoluzzjoni jew l-impriża prinċipali tagħha tikkonforma mar-rekwiżit intermedju fuq bażi konsolidata u l-kundizzjonijiet l-oħra kollha speċifikati fl-Artikolu 45f(3) jew (4) jiġu ssodisfati fil-mument tad-deċiżjoni ta’ eżenzjoni.

L-istess japplika fir-rigward tal-konformità mal-kundizzjoni fil-punt (b) tal-Artikolu 45f(3), meta tiġi vvalutata l-possibbiltà li l-MREL intern kollu jew parti minnu jiġi ssodisfat b’garanziji kollateralizzati f’konformità mal-ewwel subparagrafu tal-Artikolu 45f(5).

51. Mistoqsija (l-Artikolu 45f)

L-Artikolu 45f(3) u (4) jelenkaw għadd ta’ kundizzjonijiet li jippermettu r-rinunzja tal-applikazzjoni tal-Artikolu 45f. Madankollu, mhuwiex ċar mit-test tad-direttiva jekk dawn il-kundizzjonijiet għandhomx jiġu ssodisfati b’mod kumulattiv jew individwali.

Il-kundizzjonijiet elenkati fil-paragrafi 3 u 4 tal-Artikolu 45f huma kumulattivi, jew jekk tiġi ssodisfata xi waħda mill-kundizzjonijiet elenkati fihom huwa biżżejjed biex jippermettu r-rinunzja tal-applikazzjoni tal-Artikolu 45f għal sussidjarja li mhijiex entità ta’ riżoluzzjoni?

Tweġiba

Sabiex jiġi żgurat livell sodisfaċenti ta’ prudenza u salvagwardji meta tingħata eżenzjoni għall-MREL intern jew meta jiġi permess l-użu ta’ garanziji kollateralizzati, il-kundizzjonijiet speċifikati fl-Artikolu 45f(3), (4) u (5) għandhom jiġu ssodisfati b’mod kumulattiv.

52. Mistoqsija (l-Artikolu 45f)

Tista’ tispjega r-raġunament tal-kundizzjonijiet stabbiliti fl-Artikolu 45f(5) għall-użu ta’ garanziji kollateralizzati biex jintlaħaq l-MREL intern?

Tweġiba

L-Artikolu 45f(5) jagħti s-setgħa lill-awtorità ta’ riżoluzzjoni ta’ sussidjarja li tippermetti li l-MREL intern tagħha jiġi ssodisfat parzjalment jew kompletament b’garanzija pprovduta mill-entità ta’ riżoluzzjoni rispettiva meta l-entità ta’ riżoluzzjoni u s-sussidjarja jkunu stabbiliti fl-istess Stat Membru, ikunu parti mill-istess grupp ta’ riżoluzzjoni, u meta l-entità ta’ riżoluzzjoni tikkonforma mal-MREL estern tagħha (jekk jogħġbok ara wkoll it-tweġiba għall-mistoqsija 49 hawn fuq, għall-każijiet fejn sussidjarja u l-impriża prinċipali intermedja tagħha jkunu fl-istess Stat Membru).

L-Artikolu 45f(5) jistabbilixxi sett ta’ kundizzjonijiet li magħhom għandhom jikkonformaw il-garanziji sabiex jiġi żgurat li tali garanziji jistgħu jkunu effettivi fl-assorbiment tat-telf tas-sussidjarja u fir-rikapitalizzazzjoni tiegħu meta jiġu skattati, irrispettivament minn jekk l-entità ta’ riżoluzzjoni nnifisha hijiex f’riżoluzzjoni f’dak il-mument. Dawn il-kundizzjonijiet jipprovdu li:

— L-ammont tal-garanzija huwa ekwivalenti għall-ammont ta’ MREL intern li qed jissostitwixxi (il-punt (a));

— Il-garanzija tkun kollateralizzata mill-inqas sa 50 % tal-ammont garantit (il-punt (c));

— Il-garanzija hija soġġetta kemm għal skattaturi diskrezzjonarji (jiġifieri, determinazzjoni li s-sussidjarja ma għadhiex vijabbli – punt ta’ nonvijabbiltà) kif ukoll skattaturi awtomatiċi (jiġifieri inabbiltà li jitħallsu djun jew obbligazzjonijiet oħra hekk kif isiru dovuti), skont liema minnhom tiġi l-ewwel (il-punt (b));

— Il-kollateral finanzjarju biss kif definit fid-Direttiva 2002/47/KE tal-Parlament Ewropew u tal-Kunsill (15) huwa aċċettat, jiġifieri, arranġamenti kollaterali finanzjarji bi trasferiment ta’ titlu jew arranġamenti dwar kollateral finanzjarju ta’ garanzija (rahan). Dan jiżgura protezzjoni msaħħa lid-detentur tal-kollateral, peress li skont it-termini ta’ dik id-direttiva dan il-kollateral huwa infurzabbli anki jekk l-entità ta’ riżoluzzjoni tkun insolventi jew titqiegħed f’riżoluzzjoni (il-punt (c));

— Il-kollateral huwa ta’ kwalità għolja (mhux gravat, soġġett għal telf impost) (il-punti (d) u (e));

— Il-maturità effettiva tal-kollateral tissodisfa l-istess kundizzjoni ta’ maturità bħall-obbligazzjonijiet eliġibbli (il-punt (f)); u

— Ma għandu jkun hemm l-ebda ostaklu għat-trasferiment tal-kollateral, inkluż f’każijiet fejn tittieħed azzjoni ta’ riżoluzzjoni fir-rigward tal-entità ta’ riżoluzzjoni (il-punt (g)).

53. Mistoqsija (l-Artikoli 45f u 45g)

Huwa korrett li jitqies li t-terminu “minnufih” kif użat fil-punt (c) tal-paragrafi 3 u 4 tal-Artikolu 45f u fil-punt (f) tal-Artikolu 45g japplika mhux biss għat-trasferiment ta’ fondi proprji, iżda wkoll għar-ripagament tal-obbligazzjonijiet mill-entità ta’ riżoluzzjoni lis-sussidjarja.

Tweġiba

Il-kundizzjoni għall-għoti ta’ eżenzjoni għall-MREL intern imsemmi fil-paragrafi 3(c) u 4(c) tal-Artikolu 45f u fil-punt (f) tal-Artikolu 45g tiżgura li ma jkun hemm l-ebda impediment attwali jew prevedibbli (prattiku jew legali) kemm għat-trasferiment minnufih ta’ fondi proprji lis-sussidjarja kif ukoll għar-ripagament minnufih tal-obbligazzjonijiet tagħha mill-entità ta’ riżoluzzjoni jew mill-impriża prinċipali intermedja.

(e) Proċedura għad-determinazzjoni tal-MREL

54. Mistoqsija (l-Artikolu 45h)

L-Artikolu 45h(1) jiddikjara li l-awtorità ta’ riżoluzzjoni tal-entità ta’ riżoluzzjoni, l-awtorità ta’ riżoluzzjoni fil-livell tal-grupp, fejn din tal-aħħar tkun differenti minn dik ta’ qabel, u l-awtoritajiet ta’ riżoluzzjoni responsabbli mis-sussidjarji ta’ grupp ta’ riżoluzzjoni li jkunu soġġetti għar-rekwiżit fl-Artikolu 45f fuq bażi individwali għandhom jagħmlu dak kollu fis-setgħa tagħhom biex jaslu għal deċiżjoni konġunta. Għal gruppi transfruntiera, ikun xieraq li tiġi inkluża dispożizzjoni fil-liġi nazzjonali ta’ traspożizzjoni biex l-awtorità nazzjonali ta’ riżoluzzjoni tkun tista’ tikkoopera mal-awtoritajiet rilevanti kollha?

Tweġiba

It-tieni subparagrafu tal-Artikolu 88(5) diġà jipprevedi li l-membri li jipparteċipaw fil-kulleġġ ta’ riżoluzzjoni jridu jikkooperaw mill-qrib. Dan l-obbligu jappartjeni għall-kompiti kollha elenkati fl-Artikolu 88(1), li jinkludi d-determinazzjoni tal-MREL (il-punt (i) ta’ dik id-dispożizzjoni).

Għalhekk, dispożizzjoni li tippermetti lill-awtoritajiet nazzjonali ta’ riżoluzzjoni jikkooperaw ma’ awtoritajiet rilevanti oħra ma tmurx kontra r-regoli eżistenti tal-BRRD.

55. Mistoqsija (l-Artikolu 45h)

L-Artikolu 45h(2) tal-BRRD jirreferi għall-Artikolu 12 tas-CRR. Madankollu, l-emendi introdotti fis-CRR bir-Regolament (UE) 2019/876 ħassru dak l-Artikolu 12.

Tista’ jekk jogħġbok tikkonferma li l-Artikolu 45h(2) tal-BRRD għandu minflok jirreferi għall-Artikolu 12a tas-CRR?

Tweġiba

Ir-referenza għall-Artikolu 12 tas-CRR fl-Artikolu 45h(2) tal-BRRD għandha tinqara bħala referenza għall-Artikolu 12a tas-CRR.

56. Mistoqsija (l-Artikolu 45h)

Il-paragrafi 4 u 5 tal-Artikolu 45h japplikaw għad-deċiżjonijiet tal-awtoritajiet ta’ riżoluzzjoni f’każ ta’ nuqqas ta’ qbil fir-rigward tar-rekwiżit MREL tal-grupp ta’ riżoluzzjoni konsolidat (MREL estern) u r-rekwiżit MREL individwali tal-entitajiet tal-grupp ta’ riżoluzzjoni (MREL intern), rispettivament.

Il-paragrafu 6 tal-Artikolu 45h japplika jekk ma jkunx hemm deċiżjoni konġunta dwar xi wieħed mir-rekwiżiti msemmija hawn fuq simultanjament?

Tweġiba

L-Artikolu 45h(6) jittratta s-sitwazzjoni fejn ikun hemm nuqqas ta’ qbil fost l-awtoritajiet ta’ riżoluzzjoni kemm dwar il-livell tar-rekwiżit tal-grupp ta’ riżoluzzjoni konsolidat kif ukoll dwar ir-rekwiżiti tas-sussidjarji li mhumiex entitajiet ta’ riżoluzzjoni. F’dan il-każ, l-awtoritajiet ta’ riżoluzzjoni tas-sussidjarji jieħdu deċiżjoni dwar il-livell individwali tar-rekwiżit tal-MREL għas-sussidjarji f’konformità mal-paragrafu 5 (jiġifieri, billi jqisu kif xieraq il-fehmiet tal-awtorità ta’ riżoluzzjoni tal-entità ta’ riżoluzzjoni). Barra minn hekk, l-awtorità ta’ riżoluzzjoni tal-entità ta’ riżoluzzjoni se tieħu deċiżjoni dwar ir-rekwiżit tal-grupp konsolidat f’konformità mal-passi previsti fil-paragrafu 4.

(f) Arranġamenti tranżizzjonali u ta’ wara riżoluzzjoni

57. Mistoqsija (l-Artikolu 45m)

f'konformità mal-Artikolu 45m(8), l-awtoritajiet ta’ riżoluzzjoni jistgħu sussegwentement jirrevedu l-perjodu tranżizzjonali jew il-miri MREL ippjanati. Din id-dispożizzjoni hija relatata biss mal-miri MREL ippjanati f'konformità mal-Artikolu 45m(6) jew il-perjodu tranżizzjonali deċiż inizjalment determinat f'konformità mal-Artikolu 45m(1) jista’ sussegwentement jiġi rivedut?

Tweġiba

L-awtoritajiet ta’ riżoluzzjoni jistgħu jirrevedu l-perjodu tranżizzjonali deċiż inizjalment f'konformità mal-Artikolu 45m(1), u mhux biss l-MREL ippjanat ikkomunikat f'konformità mal-Artikolu 45m(6).

Ir-referenza għal “Soġġett għall-paragrafu 1” fil-bidu tal-Artikolu 45 m(8) saret biex jiġi żgurat li l-awtorità ta’ riżoluzzjoni tikkonforma mar-regoli u l-kriterji pprovduti fih meta tirrevedi l-perjodu tranżitorju.

58. Mistoqsija (l-Artikolu 45m)

Il-livell tal-mira intermedja ddeterminat skont it-tieni subparagrafu tal-Artikolu 45m(1) jista’ jiġi estiż jekk l-awtoritajiet ta’ riżoluzzjoni jistabbilixxu perjodu tranżitorju li jintemm wara l-1 ta’ Jannar 2024 skont it-tielet subparagrafu ta’ dik id-dispożizzjoni?

Tweġiba

Il-livell tal-mira intermedja previst fit-tieni subparagrafu tal-Artikolu 45 m(1) irid jintlaħaq mill-entitajiet fl-1 ta’ Jannar 2022 u ma jistax jiġi estiż mill-awtorità ta’ riżoluzzjoni. Il-possibbiltà li jiġi stabbilit perjodu tranżitorju li jintemm wara l-1 ta’ Jannar 2024 stipulat fit-tielet subparagrafu tal-Artikolu 45m(1) tapplika biss għall-MREL finali.

Madankollu, ta’ min jinnota li l-mira intermedja trid tiżgura, bħala regola, akkumulazzjoni lineari ta’ fondi proprji u obbligazzjonijiet eliġibbli lejn l-MREL. Għalhekk, l-estensjoni tal-perjodu tranżitorju għall-MREL finali lil hinn mill-1 ta’ Jannar 2024 taffettwa l-mira intermedja li għandha tiġi stabbilita mill-awtoritajiet ta’ riżoluzzjoni, peress li twassal għal mira intermedja aktar baxxa minn dik li kienet tiġi stabbilita kieku l-perjodu tranżitorju jintemm fl-1 ta’ Jannar 2024.

59. Mistoqsija (l-Artikolu 45m)

Skont it-tieni subparagrafu tal-Artikolu 45m(1), “Il-mira intermedja għandha, bħala regola, tiżgura żieda lineari ta’ fondi proprji u ta’ obbligazzjonijiet eliġibbli lejn ir-rekwiżit.”

Tikkonferma li, f’dik id-dispożizzjoni, it-terminu “rekwiżit” qed jirreferi mhux biss għar-rekwiżit kwantitattiv ġenerali iżda wkoll għas-subordinazzjoni?

Tweġiba

f'konformità mal-ewwel sentenza tat-tieni subparagrafu tal-Artikolu 45m(1), il-livelli tal-mira intermedja li għandhom jiġu ddeterminati mill-awtorità ta’ riżoluzzjoni jirreferu għar-rekwiżiti fl-Artikoli 45e jew 45f (MREL estern jew intern) u għar-rekwiżiti li jirriżultaw mill-applikazzjoni tal-Artikolu 45b(4), (5) jew (7) (subordinazzjoni), kif xieraq.

Ir-regola li tirrikjedi li l-awtoritajiet ta’ riżoluzzjoni jiżguraw akkumulazzjoni lineari tapplika għal-livelli tal-mira intermedja kollha li għandhom jiġu stabbiliti mill-awtorità ta’ riżoluzzjoni. Għalhekk, jenħtieġ li l-livell tal-mira intermedja relatat mal-kalibrazzjoni kumplessiva tal-MREL għandu jiżgura akkumulazzjoni lineari lejn l-MREL estern jew intern finali stabbilit mill-awtorità ta’ riżoluzzjoni. Bl-istess mod, għas-subordinazzjoni, il-mira intermedja subordinata għandha tiġi ddeterminata fid-dawl tal-mira tas-subordinazzjoni finali stabbilita mill-awtorità ta’ riżoluzzjoni. Ir-rekwiżit minimu tat-TLAC, kif ukoll il-livell minimu tar-rekwiżiti msemmija fl-Artikolu 45c(5) jew (6), li jeħtieġ li jkun hemm konformità miegħu sal-1 ta’ Jannar 2022, jeħtieġ li jitqiesu wkoll, peress li l-livell tal-mira intermedja ma jistax jiġi stabbilit f’ammont aktar baxx minn dawk ir-rekwiżiti minimi (il-livell tal-mira intermedja jista’ jiġi stabbilit għal ammont ogħla minn dawk ir-rekwiżiti minimi abbażi tar-regola ta’ akkumulazzjoni lineari).

H. Mistoqsijiet relatati mar-rikonoxximent kuntrattwali ta’ rikapitalizzazzjoni interna

60. Mistoqsija (l-Artikolu 55)

L-ewwel subparagrafu tal-Artikolu 55(1) jistabbilixxi li l-obbligazzjonijiet li mhumiex esklużi mill-kamp ta’ applikazzjoni tar-rikapitalizzazzjoni interna u li huma rregolati mil-liġi ta’ pajjiż terz għandhom jinkludu klawżola kuntrattwali li permezz tagħha l-kontroparti tirrikonoxxi li l-obbligazzjoni tista’ tkun soġġetta għal setgħat ta’ valwazzjoni negattiva u ta’ konverżjoni tal-awtoritajiet ta’ riżoluzzjoni tal-UE u taqbel li tkun marbuta b’tali setgħat.

It-tieni subparagrafu tal-Artikolu 55(1) jipprovdi wkoll lill-awtorità ta’ riżoluzzjoni bis-setgħa li tagħti eżenzjoni għal dan ir-rekwiżit għal entitajiet li r-rekwiżiti tal-MREL tagħhom huma ugwali għall-ammont ta’ assorbiment tat-telf, dment li l-obbligazzjonijiet rilevanti ma jingħaddux għall-finijiet li jiġu ssodisfati r-rekwiżiti tal-MREL.

Id-diskrezzjoni tal-awtorità ta’ riżoluzzjoni fit-tieni subparagrafu tal-Artikolu 55(1) għandha tiġi applikata fuq bażi ta’ każ b’każ jew fuq bażi ġenerali għall-entitajiet kollha li jissodisfaw il-kriterji rilevanti?

Tweġiba

Il-valutazzjoni msemmija fit-tieni subparagrafu tal-Artikolu 55(1) għandha ssir fuq bażi ta’ każ b’każ. Din id-dispożizzjoni tipprovdi lill-awtoritajiet ta’ riżoluzzjoni bid-diskrezzjoni li japplikaw l-eżenzjoni (“jistgħu jiddeċiedu”) għal entitajiet li jaqgħu fil-kategorija rilevanti msemmija fiha.

Barra minn hekk, l-eżenzjoni tista’ tingħata biss jekk l-istituzzjoni tkun tista’ tissodisfa r-rekwiżit tal-MREL tagħha bl-obbligazzjonijiet li jifdal. Dan l-element jeħtieġ li jiġi vverifikat qabel ma tingħata l-eżenzjoni, u li l-verifika tidher biss possibbli li ssir fuq bażi ta’ każ b’każ.

61. Mistoqsija (l-Artikolu 55)

Id-data msemmija fl-Artikolu 55(1)(d) tirreferi għad-Direttiva (UE) 2019/879 jew għall-BRRD I?

Tweġiba

Il-punt (d) tal-Artikolu 55(1) jirreferi għall-BRRD I, li diġà kienet tinkludi l-Artikolu 55, peress li jirreferi għat-traspożizzjoni tat-taqsima tal-BRRD li fiha dan l-artikolu, aktar milli għat-traspożizzjoni tal-Artikolu nnifsu. L-Artikolu 55 il-ġdid introdott bid-Direttiva (UE) 2019/879 jissostitwixxi l-Artikolu 55 preċedenti b’verżjoni ġdida ta’ din id-dispożizzjoni, iżda ma jissostitwixxix it-taqsima kollha li għaliha jappartjeni l-Artikolu 55.

62. Mistoqsija (l-Artikolu 55)

Kif għandu jinftiehem it-terminu “klassi” fil-ħames subparagrafu tal-Artikolu 55(2)? Qed jirreferi għall-klassifikazzjoni tal-insolvenza tal-obbligazzjonijiet jew għat-tip ta’ strument finanzjarju kkonċernat?

Barra minn hekk, ir-referenzi għal “klassi” fl-Artikolu 45b(5) għandhom jinqraw bl-istess tifsira bħal fl-Artikolu 55(2)?

Tweġiba

Il-kelma “klassi” fil-ħames subparagrafu tal-Artikolu 55(2) tirreferi għall-klassifikazzjoni tal-insolvenza tal-obbligazzjonijiet. Din l-interpretazzjoni hija allinjata mat-tifsira u l-użu tal-kelma f’dispożizzjonijiet oħra tal-BRRD (eż., l-Artikolu 34(1)(f) li jirreferi għall-prinċipju tal-NCWO). Għal din ir-raġuni, ir-referenza għal “klassi” fl-Artikolu 45b(5) għandha tinqara kif xieraq.

63. Mistoqsija (l-Artikolu 55)

Il-ħames subparagrafu tal-Artikolu 55(2) jipprevedi li fejn l-awtorità ta’ riżoluzzjoni, fil-kuntest tal-valutazzjoni tar-riżolvibbiltà jew fi kwalunkwe ħin ieħor, tiddetermina li, fi klassi ta’ obbligazzjonijiet, l-ammont ta’ obbligazzjonijiet li jibbenefikaw minn eżenzjoni ta’ imprattikabbiltà u obbligazzjonijiet esklużi jew li x’aktarx jiġu esklużi mir-rikapitalizzazzjoni interna f'konformità mal-Artikolu 44(2) u (3) jammonta għal aktar minn 10 % ta’ dik il-klassi, hija għandha immedjatament tivvaluta l-impatt ta’ dak il-fatt fuq ir-riżolvibbiltà tal-entità kkonċernata. Madankollu, f’dik id-dispożizzjoni, ma hemm l-ebda referenza għal obbligazzjonijiet li għalihom l-istituzzjoni tonqos milli tinkludi l-klawżola kuntrattwali (jiġifieri ksur tal-obbligu f'konformità mal-Artikolu 55(1)) meta jiġi vvalutat jekk jinqabiżx il-limitu ta’ 10 %.

Ikun korrett li l-BRRD tiġi trasposta sabiex ma jiġux inklużi obbligazzjonijiet li għalihom l-istituzzjoni naqset milli tinkludi l-klawżola kuntrattwali meta kkalkulat il-limitu ta’ 10 %?

Tweġiba

Il-formulazzjoni użata fil-ħames subparagrafu tal-Artikolu 55(2) hija limitata għal obbligazzjonijiet li huma permessi mill-awtorità ta’ riżoluzzjoni li ma jinkludux it-terminu kuntrattwali minħabba imprattikabbiltà, flimkien mal-obbligazzjonijiet li huma esklużi jew li x’aktarx jiġu esklużi mir-rikapitalizzazzjoni interna f'konformità mal-Artikolu 44(2) u (3). L-obbligu speċifiku li jiġi vvalutat l-impatt fuq ir-riżolvibbiltà abbażi ta’ dan is-subparagrafu jista’, għalhekk, jiġi traspost b’referenza biss għal dawn l-obbligazzjonijiet.

Madankollu, il-BRRD ma tipprevjenix lill-Istati Membri milli jittrasponu d-dispożizzjoni b’mod estensiv u milli jinkludu wkoll obbligazzjonijiet li għalihom il-bank jonqos milli jinkludi l-klawżola. Dan l-approċċ ikun konformi mal-objettivi tar-riżoluzzjoni u tal-BRRD, peress li jżid l-iskrutinju fuq ir-riżolvibbiltà tal-istituzzjoni.

Barra minn hekk, l-obbligu f’din id-dispożizzjoni huwa mingħajr preġudizzju għall-obbligu ġenerali għall-awtorità ta’ riżoluzzjoni li tiżgura r-riżolvibbiltà tal-istituzzjoni f'konformità mal-Artikolu 17. Fil-kuntest tal-valutazzjoni ġenerali tar-riżolvibbiltà, l-awtorità ta’ riżoluzzjoni għandha tqis ukoll l-impatt minn obbligazzjonijiet li ma jinkludux il-klawżola kuntrattwali minħabba li l-istituzzjoni jew l-entità naqset milli tikkonforma mal-obbligu fl-Artikolu 55(1).

64. Mistoqsija (l-Artikolu 55)

Fuq liema kundizzjonijiet tista’ awtorità ta’ riżoluzzjoni tiddetermina li ma taqbilx mal-valutazzjoni ta’ imprattikabbiltà ta’ ditta? Jistgħu jinqalgħu xi diffikultajiet meta jkun sar kuntratt u mbagħad l-awtorità ta’ riżoluzzjoni tiddetermina li għandha tiddaħħal klawżola kuntrattwali kif imsemmi fl-Artikolu 55(1).

Barra minn hekk, jekk entità tasal għall-konklużjoni li l-inserzjoni tal-klawżola kuntrattwali mhijiex prattikabbli u tinnotifika lill-awtorità ta’ riżoluzzjoni dwar dik il-valutazzjoni f'konformità mal-ewwel subparagrafu tal-Artikolu 5